Akatsek genetikaren ikerkuntza oztopatzen dutenean - Zientzia Kaiera\nZientziaren oinarrietako bat da emaitzak errepikatu ahal izatea. Hau da, esperimentu bat baldintza berdinetan eta prozedura berdinarekin errepikatzen bada, emaitza berberak lortu beharko lirateke. Hori posible egiteko, ikertzaileek azaldu egin behar dituzte esperimentuaren xehetasun guztiak eta berri eman emaitzei buruz zehatz-mehatz. Hala, posible da beste ikertzaile batzuek esperimentu horiek errepika ditzaten eta emaitzak erka daitezen. Baina zer gertatzen da bidean akatsen bat egiten bada?\nGenetikan bada oso xelebrea eta ezaguna den akats bat: geneen izenak nahi gabe aldatzea. Arazo horren jatorria dago Excel edo Google Sheets programa ospetsuen autozuzentzaileetan. Autozuzentzaileek uste dute SEPT4 edo MARCH1 geneak datak direla eta “irailak 4” edo “martxoak 1” izenpean gordetzen dituzte. Honek arazoak sortzen ditu zerrenda horien analisi gehigarriak egiteko orduan –analisi berri horietan ez baitira gene horien izenak kontutan hartuko–; edo zerrenda horiek berrerabiltzeko orduan. Hala, analisi berriak eta erkaketak ez dira izan beharko liratekeen bezain zorrotzak eta zuzenak izango.\n1. irudia: Excel programaren autozuzentzaileak geneen izenak aldatzen ditu. (Argazkia: Pexels – Pixabay lizentziapean. Iturria: pixabay.com)\nArazo honen berri eman zen lehenengo aldiz 2004. urtean. Arazoaren hedapena, berriz, 2016. urtean aztertu zuen lan batek. Lan horretan aztertu zituzten genomikako aldizkaririk garrantzitsuenetan informazio gehigarri gisa argitaratzen ziren kalkulu-orriak. Bada, kalkulu-orri horien %20k izan zuten akatsen bat geneen izenetan. Esan bezala, arazoa aspalditik ezaguna bada ere, oraindik buruhausteen iturri da. Lan berri batean aztertu dira 2014. eta 2020. urteen artean argitaratu diren 11.000 artikulurekin batera eskuragarri jarri diren kalkulu-orriak, eta horien heren batean akatsak aurkitu dira geneen izenetan.\nArazo hau hain hedatua dagoenez –eta arazo hau saihesteko saiakerek huts egin dutenez–, giza geneak izendatzen dituen erakundeak 27 generi aldatu die izena. Adibidez, SEPT4 genea orain SEPTIN4 izendatzen da eta MARCH1, berriz, MARCHF1. Gaineratu behar da erakunde horrek lehenetsi egiten duela geneen izenak egonkor mantentzea; baina erabaki hori hartu behar izan du arazo honen larritasunaz jabetuta. Hala ere, oraindik goiz da neurri horrek arazoa saihestu ote duen jakiteko. Arazoari aurre egiteko beste estrategia batzuk izan daitezke akats horiek egiten ez dituzten kalkulu-orriak erabiltzea –adibidez, LibreOffice– edo kalkulu-orriak erabiltzeari uztea. Baina ohiturak aldatzea zaila da.\n2. irudia: Artikulu batzuek ez dituzte erabilitako metodoak modu egokian azaltzen. (Argazkia: Michal Jarmoluk – Pixabay lizentziapean. Iturria: pixabay.com)\nGenetikaren alorrean argitaratutako artikuluetan aurki daitekeen beste arazo bat ez da hain xelebrea eta, agian, ez da nahi gabe egiten. Arazo hori da okertzea gene bat ikertzeko erabili den sekuentziari buruz berri ematean.\n2015. urtean hasi zen Jennifer Byrne ikertzailea genetikako artikuluetan akatsak aurkitzen. Orduan akatsak zituzten bost zientzia-artikulu aztertu zituen. Bost lan horietan ohiko esperimentu bat egiten zen: DNA sekuentzia labur bat erabiltzen zen gene baten funtzioa minbizi-zeluletan oztopatzeko eta, horrela, bere eragina zein zen aztertu ahal izateko. Bada, artikulu horietan aipatzen ziren sekuentziek ez zuten gene horien funtzioa oztopatzen. Byrne-ren susmoa da artikulu horiek jatorri berdina izan zutela. Ordutik, bost artikulu horietatik lau okerrak zirela onartu dute aldizkariek edo egileek.\n2017. urtean Byrne-ri batu zitzaion Cyrik Labbé ikertzailea eta garatu egin zuten arazo hori aztertzeko programa bat. Programa horrek aztertu egiten zuen artikuluetan aipatzen ziren sekuentziak gene horienak ote ziren eta arazoren bat aurkitzerakoan ikertzaileek eskuz aztertzen zuten artikulua. Orain, garatu zuten programa hori erabili dute aztertzeko Gene aldizkariaren 7.400 artikulu eta Oncology Reports aldizkariaren 3.800 artikulu. Gainera, Byrne-k eta bere taldeak akats horiek aztertu dituzte, gainera, minbiziaren genetikaren hiru arlotan: microRNA deitzen diren gene-osagaiak aztertzen duten lanetan, botika jakinen eragina aztertzen duten lanetan, eta minbizian parte hartzen duten 17 geneen funtzioa aztertzen duten lanetan, hain zuzen ere. Guztira mota horretako 600 artikulu inguru aztertu dituzte. Hala, guztira bost mota edo iturritako 11.000 artikulu inguru aztertu ostean, 700 artikulu inguruk ez zuen berririk eman sekuentzia zuzenari buruz. Akastun artikulu horiek 78 aldizkari zientifikotan argitaratu ziren eta 17.000 aipu inguru jaso dituzte. Hau da, arazo oso hedatua da eta, agian, oharkabean pasatzen ari dena.\n3. irudia: Batzuetan zaila da akatsik ez egitea. (Argazkia: RobinHiggins – Pixabay lizentziapean. Iturria: pixabay.com)\nAipatutako akatsak nahi gabe eginda egon daitezke, baina Byrne-ren iritziz susmagarria da giza geneekin erlaziorik ez duten sekuentziak giza geneak aztertzeko erabili direla esatea. Akats horien eraginez, ikerkuntza horiek erabilgarriak ez izatea suerta daiteke; edo halako lanak errepikatzea denbora alferrik galtzea izatea; edo arlo horretako ikerkuntzan dagoen konfiantza galtzea. Aspaldidanik aipatzen da ikerkuntzan errepikatzeko gaitasunari dagokiola arazo handia dagoela. Argi dago akatsek –nahi gabe edo nahita eginda– arazo hori handitzen dutela.\nGenetikaren ikerkuntzan jarduten dugunok gizakiak gara eta, ondorioz, akatsak egingo ditugu. Baina gure eskuetan dago akats horiek saihestuko dituzten lanabesak, prozedurak eta kontrolak izatea, jokoan baitago sortzen dugun jakintzaren zuzentasuna, sinesgarritasuna eta erabilgarritasuna.\nElse, Holly (2021). Errors in genetic sequences mar hundreds of studies. Nature. Doi: https://doi.org/10.1038/d41586-021-02136-y\nLewis, Dyani (2021). Autocorrect errors in Excel still creating genomics headache. Nature. DOI: https://doi.org/10.1038/d41586-021-02211-4\nArgitalpen-data: 2021/09/15 · Atala: Dibulgazioa, Kolaborazioak\n[…] da eta MARCH1, berriz, MARCHF1. Datu guztiak Koldo Garcia genetistak eman dizkigu Zientzia Kaierako Akatsek genetikaren ikerkuntza oztopatzen dutenean […]\n[…] 2021/09/15 Akatsek genetikaren ikerkuntza oztopatzen dutenean […]


Badakit zertaz ari naizen: sorpresak sistemaren akatsak dira - Begizolia\nEz dakit zertaz ari zaren Ana Malagonen hirugarren liburua duzu. Aurreko biak bezala, ipuin liburua duzu honako hau ere. Horiek osatzen dute orain arteko bere mundu irreala, mundu literala. Bestelako fikzioren arrastorik ez duzu aurkituko horien alboan.\nLasai, ez da ezer gertatzen lehena irakurri nuen, baita haren gainean zerbait erran ere. Gure izanaren soinekoa(k) izenburua ipini nion kritika hari. Gogoan dut, behin ez ezik, bitan irakurri nuela liburua. Gaur egunera etorrita, hauxe berretsi nahi dut: gure izanaren soineko soilarekin bizitzea ez da nahiko, bere ipuinek adierazten dutena agertzeko, ezta hurrik ere.\nGelditu zaitezte gurekin bigarrena ere irakurri nion, baina ez nuen iruzkindu, hau da, ez nintzen taxuzko kritika egitera iritsi. Ez nuen betarik izan, nonbait. Izan ere, bigarrenean ere, bi bider irakurri behar nuela sentitu nuen... Pentsatu nuen. Aipamen soil bat egin nion, euskal idazle batzuren beste libururekin batera.\nEz dakit zertaz ari zaren behin irakurri ostean, ezin izan dut dena irentsi, eta irentsitakoak izugarrizko “bola” utzi zidan urdailean, baita sabelean ere: bihotzerrea. Adierazi nahi dudana hobeto ulertuko duzu, liburuaren azala ilustratzen duen Irune Izquierdoren irudia behatzen baduzu: goragalea.\nZirkulua osatzen noa, nire zirkulua alegia. Baten batek masokista naizela pentsa dezake, batekin nahiko ez, eta bigarrenez irentsi baitut “ipuin” sorta hau. Izanik ere, Ana Magalonen mundu irreala ez da Teleberrik agertzen duena. Beno, neurri batean bada mundu hori ere, baina mass mediatakoak ez bezala, ipuinok ez gaituzte engainatzen.\nNonfuture baten aurrean, etorkizun frustratua duzu nirea. Nork bere mundua bizi du, bistan da. Idazle honen protagonisten munduan ez dago –bizi gaituen geruza mediatiko izugarri azpian– "gure" mundu “pastel” honen gainean ipini dugun krema goxorik, are gutxiago, ez digu Teleberrik legez, mundu honetako “pasteleoa” itxuratzeko gindarik eskaini ere.\nZergatik Teleberri idatzi dudan, Gaur egun izanik? Izan ere, Teleberri hedabideek –oro har eta orobat– eskaintzen duten errealitatearen fotokopia txar bat da, eta Gaur egun berriz, Teleberriaren simulakro motza eta mugatua. Barkatu, zirkuluan barrena noala, labirintoan sartu naiz, baita lerratu ere.\nAna Malagonen mundu irrealaren paisaia –erreala esan dezadan, objektiboa izan aldera– nagusiki osatzen dutenak pertsonaiak dira. Babes kopia ipuina hartu dut ipuin horien lagin modura eta haiek agertzen diguten mundu berria lagin gisara ekarri ere.\nHarira, ez nadin lerratu, ez nadin teletabarra bilakatu ni ere. Babes kopia, beraz. Honatx ipuineko hiru anaia-arreba protagonisten pasarte zenbait: Joseba: “Gauzak okertu besterik ez dut egin”. Iker: “Kate honen amaiera non dagoen jakiteko zain zigarro bat piztu dut, amaren begi bistatik at nagoela probestuz”. Miren: “Nola da posible aitak enpresa guri ezer esan gabe saldu izana [kanadarrei]?”. Joseba: “Tira, inozo bat naiz”. Iker: “[kanadarrek] ez dute ez fabrikan ez gugan inolako interesik”. Miren: “Nork hartuko gaitu gure abizena duen lerro bakarreko kurrikulum batekin?” Iker: “Hain edukatuak, hain madarikatuak [kanadiarrak]. Joseba: “Berandu da eta gehiegi edan dut (…) Gauzak ez dira pikutara bere kasa joaten”. Miren: “Etxera heldu naizenean ama oraindik esna dago, telebista ikusten”. Joseba: “Sorpresak sistemaren akatsak dira”. Iker: “Zerbait egin beharko dugu”. Joseba: “Ez da ideia on bat, baina badira seme-alaba itsusiak maite diren bezala maite diren ideiak”. Miren: “[Aita] hil zenetik, aitak utzi zion hutsunearen perimetroa eta sakontasuna neurtzen saiatzen ari naiz”. Iker: “Egin beharrekoak egiteko unea da”. Joseba: “Hamaika bider zero, zero izaten jarraitzen du. Errautsetatik ez da zer hazten”. Miren: Aspaldian ez nuen hain vodka merkerik edaten (…) Nahikoa izango da gure adorea hauspotzeko. Iker: “Aitaren bizitza osoko lanaren kopia bakarra akabo orduan (…) Gu gelditzen gara. Bere kaskarkeriaren kopia”.\nKristobal Kolon heldu zait gogora. Mundu berri hau ez ote den –tira ipuin hauek erakusten dutena, erran nahi dut– Amerika deskubritu osteko hondarrak. Gogoratu liburuaren azalaz. Mahai gainean dituzu gure etorkizunaren bizi-hondarrak. Aurrera egin aitzin, galdera bat: “Ipuin” izena ez al da apur bat distortsionatua mundu apokaliptiko honetan?\nGure apokalipsia ez da ipuin berria, ez da “kontu” berria, hots. Hona jarraian, ipuin berri baterako ipuin horien lerroburuak: Gorrotoa eta irudimena. Hemen geldituko zara. 17347. Axola behar zaio, baina bere neurrian. Babes kopia. Gertuko familia. Ezaguna zait, baina ez dut ezagutzen. Beste guztiak. Gaueko txanda. Mina. Protesiak. Infernuan ez dena. Bizilaguna. Larrialdi zerbitzu. Klaustroa.\nHonatx, nola bizi hala konta, nire ipuina: Mikel nauzu eta gorrotoa eta irudimena dituzu nire ezaugarriak, besteak beste. Ni joanen naiz eta zu hemen geldituko zara. Zenbaki bat besterik ez zara: 17347. Edonori axola behar zaio, baina haren neurrian axola izaten zaio betiere. Babes kopia bat besterik ez zara. Gertuko familia duzu, ez beti alboan. Ezagutzen nauzu baina ez nauzu ezagutzen. Hots, ezagutzen nauzu “beste guztiak” bezala. Gaueko txandak harrapatuta bizi zara. Mina eta protesiak daramatzazu. Infernuan ez dena, ez duzu hemen. Bizilagunak larrialdi zerbitzura deitu dizu. Mundua klaustro bat duzu eta klaustrofobia sentitu dezakezu. Ez denek bezala sentitu ere, denek ez dugu berdin sentitzen horregatik.


Lazkao | Hainbat erronka kolektibo zaborren inguruan - Noticias de Gipuzkoa\nLazkao | Hainbat erronka kolektibo zaborren inguruan\n– m.a. 18.01.2021 | 00:58\nLazkaoko edukiontzien irudia. Argazkia: N.G.\nlazkao – Kepa Zubiarrain, Lazkaoko alkatea, herritarrei zuzendu zaie gutun batean: "Urte berriarekin, eskerrik beroenak eman nahi dizkizut Lazkaon hondakinen gaikako bilketan lortutako emaitza onengatik. Zure laguntzarik gabe ez zen posible izango". Etxez etxe banatu den mezua da eta, beraz, lazkaotar guztiek izan dute honen inguruan informatzeko aukera. Izan ere, eskertzaz haratago doa helarazitako mezua.\nEmaitza horrekin ez dela "konformatu behar" azaldu du Zubiarrainek, eta horregatik hainbat erronka kolektibo ezartzeko proposamena luzatzen du, betiere Sasieta Mankomunitatearen babesarekin eta onesperakin.\nhiru erronka Hala, batetik, lurrean zabor poltsarik ez uzteko eskatu da. Ordenantzak jaso egiten du hondakinak bereizi eta dagokion edukiontzian bota behar direla, baina oraindik ere, tamalez, herritar guztiek ez dute bete-tzen puntu hau, hemendik aurrera jokabide hori aldatzeko eskatuz.\nBigarren puntuan, gaika gehiago birziklatzea du hizpide Lazkaoko alkateak. "Egungo %75etik gora handitzea da dugun erronka, guztien artean gehiago eta hobeto bereziz", gehitu du.\nAzkenik, gogoratu du altzariak eta etxetresna elektrikoak zein tamainu handikoak direnak astearte hauetan atera behar direla edukiontzioetara, 21.00etatik aurrera. Orduan egiten da material hauen bilketa. Egun hori ez beste batean atera nahiko balira halako tresnak, Ordizia eta Beasainen dauden Garbiguneetara eraman behar dira. "Egutegi eta ordutegia errespetatu egin behar dira", zehaztu du.\nAmaitzeko, herritarren kolaborazioa eskatu du: "Zuen laguntza jasotzea espero dugu, guztion arten herri jasangarriago eta garbiagoaz gozatu ahal izateko".\nBaserritar Ekoizleen Gida, lehen sektorea bultzatzeko asmoz.\nKea ahots taldea, Beneditarrenean.\nGaraiz, Lazkaoko erakusleihorik ederrena.


Patxi Errementariak Arrasate bisitatuko du aurtengo santamasetan - Arrasate - Goiena.eus\nPatxi Errementariak Arrasate bisitatuko du aurtengo santamasetan\nEneko Azurmendi 2017-12-04 19:55\nAurkeztu dituzte 2017ko santamasak eta euskal pertsonaia mitologikoen ezagutza eta transmisioa sustatzeko helburuarekin, ohikoak diren Olentzero, Txoronpio eta Txoronpiaz gain, Patxi Errementaria ere izango da protagonista aurten. Egitarauari dagokionez, zabala eta anitza izango da, ohi moduan.\nAzken urteotan euskal mitologia balioan jartzen saiatzen ari da Santamas Komisiñue. Hori dela eta, Patxi Errementaria etorriko da aurten Aralarko inguruetatik Arrasatera, Txoronpiori eta Txoronpiari laguntzera. Horrez gain, abenduaren 17an, Hamaika kontu kontukabin ipuin kontaketa egongo da, Vanesa Gonzalezen eskutik.\nKultur taldeen urte osoko lana herritarrei erakusteko aukera eskaintzen dute Santamasek, eta horregatik, ekintza kultural dezente daude aurtengoan ere. Esaterako, abenduaren 16an Lore Gazteak eta Txikitxu dantza taldeek borobileko dantza saio parte-hartzailea eskainiko dute. Santamas egunean, berriz, Txerri dantza eta Batzen dantza herrikoian parte hartzeko aukera egongo da.\nOhi moduan, Arrasateko trikitilariak, Udalaxpe txistulari taldea, Arrasateko gaiteroak, albokariak eta txalapartariak, kantu-kalejira Portaloi taldearekin, erraldoi eta kilikien konpartsa eta gustu guztietarako kontzertu eta dantzaldi ugari egongo dira.\nTradizio zaharrak irakasgai berri\n1978tik antolatzen du Santamas Komisiñuak artisauen azoka eta aurten hauek nola lan egiten duten ikusteko aukera egongo da, baita euren lanak salerostekoa ere. Horrez gain, bi tailer egongo dira abenduaren 16an kulturaten: ehoziri-lanen tailerra eta naturako elementu eta materialekin jostailuen inguruko tailerra.\nBestalde, ganadu eta hegazti azoka ere egongo da eta herri kirolen erakustaldiak ere ez du urteroko hitzordura hutsik egingo. Gaztetxoenek ere izango dute aukera herri kiroletan aritzeko, abenduaren 15ean, herriko plazan.\nIosu Amantzio txerria\nAurtengo txerria Iosu Amantzio izango da, iazko baserri berekoa, Aretxabaletako Galartza auzoko Zaloña baserrikoa, hain zuzen. 300 kilo inguru ditu. Antolakuntzatik, herritar guztiak txerria ezagutzera eta errifak erostera gonbidatu dituzte.\nAurten Azoka plazan egingo dute Herri Bazkaria eta 600 pertsonentzako lekua egongo da. Txartelak abenduaren 12an jarriko dira salgai, 18 eurotan, Bengoa, Kajoi eta Iluntz tabernetan.\nBinakako Txapelketako partidu bat ere jokatuko da Santamas egunean: Bengoetxea VI/Larunbe-Irribarria/Merino II.


Manadak - Orio - Karkara.eus\nEli Huegun 2018-05-29 11:00\n"Twitterren #yonotecreo deritzon traola zabaldu da, irakurtzeko gonbita egiten dizuet. Goragalea eragin didaten artikuluak ere irakurri ditut."\nEzin dut politikoki ez-zuzena adiera horrekin euren zerrikeria mentala justifikatzen dutenekin. Manadaren ebazpena atera zenetik, apirilaren 26tik, zerbait mugitu da gu guztion barruan, batzuentzat alde batera, besteentzat bestera.\nSententziak frogatutzat jotzen dituen egitateetan esaten du bost gizonak euren nagusitasunaz baliatu zirela neska portalean sartu eta nahi izan zituzten sexu gehiegikeria guztiak egiteko, indarkeria eta beldurtarazpenik gabe. Ondorioz, abusua omen da, eta ez agresioa edo erasoa. Eta honek sortu du zalaparta. Boto partikularrari buruz ez dut komentariorik egingo.\nBortxatzaileek nahita sortutako nagusitasun egoera horren ondorioz biktimak amen egin beste irtenbiderik ez badu, gutxienez intimidazioa badagoela ulertzen dugu askok. Sexu askatasunaren aurkako delituetan zigor kodeak erreforma behar duela ere aldarrikatu dugu, onespen falta hori gertatzeko egoeren artean ez dugulako desberdintasunik ikusten. Ezetz bada, ezetz da, ez dago besterik.\nBa honi lotuta, kaleak hartu dituen protesta horien kontra sekulakoak irakurri ditut.\nTwitterren #yonotecreo deritzon traola egon da, irakurtzeko gonbita egiten dizuet. Goragalea eragin didaten artikuluak ere irakurri ditut.\nKomentario ia gehienak logika berean laburbildu daitezke: kalera atera den jendeak juzgurik ez duela, haien morala besteek ezarria dela unean uneko ideia nagusiak inposatuz, eta noski, eurak ausartak eta politikoki ez-zuzenak direla masa horrek xurgatu ez dituelako.\nBa batzuen eta besteen egoerak erabat kontrakoak direlakoan nago, euren ideia politikoki ez-zuzen horiek sistemak berak aplikatzen dituenak baitira. Espainiar estatuan emakume batek bortxatua izan dela salatzen du 7 ordutik behin eta apirilaren 26tik Manadaren antzeko beste bi sententzia eman dira ezagutzera medioetan (abusua, ez agresioa).\nBatzuk errealitate horien kontra altxa eta egoera aldatu nahi dugu, horrek ez dauka zuzentasun politikotik ezer. Politikoki ez zuzentzat deklaratzen diren horien atzean, aldiz, badago ideia nagusi bat, eta ez da ausardia hain justu: gizarteak ematen dizkien pribilegioak mantentzea baizik.\nNik garbi daukat zein den nire manada.


Estas en Hasiera > Berriak > Encontro de Embarcacións Tradicionais, A Guarda\nALBAOLA EUSKAL ITSAS KULTUR ONDAREA AURKEZTEN ARI DA A GUARDAN OSPATZEN ARI DEN ONTZI TRADIZIONALEN XIV. TOPAKETAN\nAlbaola Itsas Kultur Faktoria bi urteetan behin Galizian ospatzen den Ontzi Tradizionalen topaketan (XIV Encontros de Embarcacións Tradicionais) parte hartu du. Euskal itsas ondarea sustatzea eta galiziarrekin adiskidetasuna eta lankidetza lokarriak indartzea du helburu. Duela bi hamarkada hasi zen Albaola eta topaketa hauen arteko hartu-emana eta, gaur egun, osasun ezinhobea du erlazio honek.\nIbiltaria den ontzi topaketa honek A Guardan izan du geldialdia aurten eta uztailaren 11ean hasi eta, uztailak 14 igandean, izango du itxiera ekitaldiak. Albaolaren helburuen artean, 2020ko maiatzaren 28tik ekainaren 1era ospatuko den Pasaia Itsas Festibala promozionatzea da, euskal itsas kulturarekin batera. Gogoratu dezagun aurreko urteko Itsas Festibalean galiziarrak izan zirela ohorezko gonbidatuak.\nAlbaola lurreko presentzia stand batekin eta sokagintza makinarekin bete zuen, San Juan baleontziaren sokak egingo dituena. Itsasoan Arditurri, XIX. mendeko potina eta Ameriketatik, euskal diasporaren diru-laguntzarekin eratutako trainera izan dira protagonistak. Sokagintza makina, hondarribian sortu eta euskal azken sokagintza makinaren erreplika bat dena, Aprendiztegi, Lance Lee Nazioarteko Ontzigintza Eskolak egin du, datorren ikasturterako sei aprendiz berri jasoko dituena.\nNabigazioan, Ameriketatik eta Arditurrin, Albaolako 26 bolondresak eta lagun galiziarrak aritu ziren arraunean elkarrekin. Larunbatean, hain zuzen ere, 2017an Miño ibaiaren bokalean, Naomh Gobnait ontzi tradizionalean heriotza aurkitu zuen Danny Sheehy poeta irlandesari omenaldia egin zioten arraunak altxatuz eta isiltasuna gordez, Albaolaren lagun ona zen honen memoriari errespetua eta estima erakutsiz.\nAlbaolak Danny Sheehyri egindako bideo omenaldia


Brooklyngo zerua – Pekinen zulo bat egitea + Pekingo zerua, Wang Gongxin | Artitz Guggenheim Bilbao\nWang Gongxin izan zen bideoartearekin eta bideoinstalazioarekin esperimentatzen lehen artista txinatarretako bat. Bere belaunaldiko sortzaile esperimental asko bezala, New Yorken bizi zen, Brooklyngo estudio batean. 1995ean Pekin-era itzuli zenean egin zuen bideoinstalazio bat jasotzen dute argazki hauek.\nHerrialde batetik bestera ibiltzen zen artista izanik, Wang-ek oso gogoan zituen txinatarrek eta estatubatuarrek elkarri buruz zituzten irudipenak. Eta erabaki zuen lan batean kritikatzea Txinan eta Mendebaldean, 1990eko hamarkadan, artistek eta erakusketa-arduradunek elkar ikusteko zuten modu desorekatua. Pekingo bere etxea estudio bat zen, lagun artistei zabaldua, eta hantxe putzu sakona egin zuen, haren barnean bideo pantaila bat jarrita. Behera begiratuz gero, hodeiak ikus zitezkeen zeru urdina zeharkatzen. Wang-ek Brooklyngo bere estudioaren kanpoaldean grabatu zuen bideoa hura eta, haren bidez, mundu osoko zerua eramaten zuen, hain zuzen ere, Pekingo bere auzoaren erdira.\nJatorrizko instalazioa deuseztu egin zuen. Erakusketa honen harira, komisarioek Wang-i eskatu zioten bertsio berri bat egin zezan Guggenheimerako. Bideo pantailan, putzu faltsu horren barruan ikusten dira Pekingo zeruaren irudiak, artistak grabatu zituenak 2017ko egun argitsu batean. Grabazioak txineraz esan nahi du: “Zeri begira zaudete? Zer dago hor begiratzeko? Zeruan laino gutxi dago. Zer dago hor ikusteko?”.\nLan burutsu honek bi hizkuntz adierazpen konbinatzen ditu bisualki: bat txinerazkoa da, putzuan den igel bat aipatzen duena. Igelak esaten du mundua ezagutzen duela buru gainean duen zeru zatiari begiratuta. Bestea estatubatuarra da, eta horren arabera, lurra zulatuz gero behar adinako sakonerara, Txinara iristen zara. Wangek dio munduari buruz dugun ezagutza gure ezjakintasun absurdoak mugatzen duela, eta gure kulturen arteko imajinaziozko aldea behar baino gehiago puztu dela ehunka urtetan.


2 brontze, 10 marka pertsonal berri eta taldeko errekor berri bat IV. Gipuzkoa Open Sarian - Buruntzaldea Igeriketa- Albisteak\nHome Kronikak-Crónicas 2 brontze, 10 marka pertsonal berri eta taldeko errekor berri bat IV. Gipuzkoa Open Sarian\nBuruntzaldea IKT asteartea, ekainak 08, 2021 Kronikak-Crónicas,\nPasa den asteburuan zehar, taldeko zenbait igerilari Donostiako Paco Yoldin izan dira, IV. Gipuzkoa Open Sarian lehian. Txapelketa larunbat eta igandez ospatu da eta goiz eta arratsaldeko jardunaldiak izan ditu, kanporaketa serieak goizetan eta finalak arratsaldetan.\nGure taldetik Aintzane Sarobe, Unai G. Somovilla, Garazi Etxeberria, Izaro Audikana, Nahia Goenaga eta Nora Imaz aritu dira lehian eta hiruk arratsaldetan finalak jokatu dituzte.\nMarkei dagokionez, Unai G. Somovilla bular estiloko 3 distantzietan aritu zen eta hiruretan finaletarako sailkatu ere bai. Asteburu ona izan zuen Unaiek eta hirutik bi marka pertsonal egitea lortu zuen. Alde batetik 50 bular proban marka pertsonala egitea lortu zuen kronoa 33,67n geratuz eta gainera 2015etik gainditu gabe zegoen absolutu mailako errekor berria ezarri zuen. Bestetik, 200 bular proban ere marka pertsonala egitea lortu zuen, erregistro berria 2:48,61ean ezarriz. Igandeko 100 bular probako finalean, Unai G. Somovillak junior kategoriako brontzezko domina eskuratu zuen.\nAintzane Sarobe ere arratsaldeko finaletan aritu zen, proba guztitan bikain arituz. Estilo libreko 50 eta 100ean oso ondo aritu zen bere marka onenetatik oso gertu lehiatuz eta baita tximeleta erako 50 metroetan ere. Hala ere, bizkar estiloan aritu zen ondoen, 100 metrokoan kronoa 1:09,13an geratuz eta marka pertsonala egitea lortuz. Proba honen 50eko pasean ere marka pertsonala egitea lortu zuen Aintzanek (33,08).\nNora Imaz ere aritu zen finaletan, 400 eta 800 librekoan. Goizetako kanporaketetako 100 librean ere lehiatu zen. Nora konfinamendu egoera batetik atera berri da eta egun asko entrenatu gabe pasa ondoren proba txukunak egin zituela esan behar dugu. Nora bera podiumean izan zen igandean, junior kategoriako 800 libreko brontzezko domina jasotzen.\nFinalik gabe baina oso ondo lehiatuta amaitu zuten asteburua Garazi Etxeberriak eta Izaro Audikanak. Garazik burututako lau probatan marka pertsonal berriak egin zituen: 100 librean 1:04,25, 200 librean 2:26,88, 400 librean 5:01,97 eta 50 bular proban 38,85. Izarok ere ortu zuen marka pertsonalik, kasu honetan 50 eta 100 bular probatan; lehenengoan 39,09an utzi zuen marka berria eta bigarrenean aldiz 1:31,43an.\nAzkenik, bi proba on burututa baina zoritxarrez deskalifikatuta geratu zena Nahia Goenaga izan zen. Igerileku luzean aritzen zen lehen aldia zen berarentzat eta horrek jada urduritasun apur bat ekartzen du. Deskalifikatua izan bazen ere, egindako denborak onak izan ziren, Euskal Herriko Txapelketarako sailkatzeko modukoak eta beraz, arautegiaren inguruko arlo hori zuzendu eta bide beretik jarraitu besterik ez dago.\nGure taldekideen artean hurrengo hitzordua larunbat honetan izango dugu, Lasarte-Oriako "Maialen Chourraut" Udal Kiroldegian, non Jurgi Sukunza GIF Marken Kontrolean arituko den.\nArgitaratzailea Buruntzaldea IKT ordua asteartea, ekainak 08, 2021


OMTren hauteskundeek Alain St. Ange milioika bihurtu zuten\nHasiera » Azken albisteak » Gobernuko berriak » OMTren hauteskundeek Alain St. Ange milioika bihurtu zuten\nNazioarteko Azken Albisteak • Azken Bidaia Albisteak • Gobernuko berriak • Berriak • Pertsonak • Arduraduna • Seychelles Azken Albisteak • Turismo • Bidaia Wire Albisteak • Joerak • Hainbat Albiste\nAlain St. Ange-k bere ministroaren onespena jaso zuen UNWTO Hauteskundeetan lehiatzeko\nGuztia pozik hasi zen 23ko martxoaren 2017an Berlinen ITB Funtzio batean, Seychelleseko Loustau-Lalanne Seychelles ministroak St.Ange ministro ohia onartu zuen Uharteko NBEko idazkari nagusi izateko hautagai gisa Taleb Rifai irteerakoa. UNWTO SG.\nMunduaren zati handi bat bateratuta dago 2017an UNWTO Seretaryrako hauteskundeak ulertu ez zukeen izan beharko lukeen modua ondorioztatu. Iruzurra, ustelkeria, irregulartasunak eta askoz gehiago salatu ziren Zurab Pololikashvili NBEko idazkari nagusiari egungo posizioa ziurtatzeko prozesuan zehar.\nUne horretan kargurako lehian zegoen hautagaietako bat Alain St. Ange jauna zen. Gertatutakoa ez zuen eman gisa hartu. 4 urte geroago, bere jaioterrian, apelazio auzitegirik altuenak, 7 milioi Seychelles rupia edo 526,000 dolar inguru eman dizkio ostegun honetan.\nMunduan askok galdetzen dute orain OMTWk nola aurrera egingo zuen COVID krisi honetan beste buruzagi batekin?\nThe UNWTO ziur asko gardenagoak izango lirateke, komunikabideen aldekoak eta irekiak izango direla sektore pribatuarentzat eta NBEri atxikitako agentziako kide diren gobernu guztientzat.\nSt. Ange-k demanda aurkeztu zuen Seychellesen 2017ko urrian bere gobernuak UNWTOren hauteskundeetara aurkezteko inhabilitatu ondoren. Hauteskundeak egin baino 2 egun lehenago gertatu zen Madrilen OMTren Kontseilu Exekutiboan egindako bileran. Ezustekoa izan zen eta lotsa handiko puntua izan zen St. Ange hautagaia, bere aldekoak eta Rifai idazkari nagusi ohia eta beste askorentzat.\nHitzaldi hunkigarria eskaini zuen hauteskundeen aurretik, lehiatzeko baimenik ez zioten.\nAlain St Ange-k hitzaldi emozionala 2017an OMTren Kontseilu Exekutiboan, OMTren hautagai gisa baztertu ondoren\nAlainek prentsa maite du, jendea maite du eta bidaia eta turismo industria pribatuaren aldekoa da. Seychelles turismo ministroa zenean hasi zen Victoria inauteriak, munduko toki guztietako inauteriak eta bisitariak uharteko estatu txiki honetara ekarri zituen gertaera. Trinidadetik, Nottinghametik, Koloniatik Seychelles-eko Rio de Janeirora desfilatutako inauteriek oraindik ere horri buruz hitz egiten dute.\nZoritxarrez, St. Ange-k ez zuen inoiz UNWTOko kide diren herrialdeek bozkatzeko aukerarik izan.\nAfrikak makilaren mutur motza lortzea kezka nagusia izan zen hauteskundeetan, eta errealitate triste bihurtu zen askoren ustez.\n2017an, Afrikako bi buruzagi Afrika munduko turismo eszenara ekartzen saiatzen ari ziren: Walter Mzembi doktorea, garai hartan Zimbabwetik etorritako Afrikako turismo ministroa eta Alain St.Ange Seychelleskoa.\nAfrikako Batasunak Mzembi doktorea onartu zuen Afrikarako hautagaitzat, eta hori baieztatu zuten orduan Seychellesek ere. Afrikatik etorritako bi hautagairekin, Afrikak idazkari nagusi gisa bere bat izendatzeko aukerak benetako erronka bihurtu ziren.\nMugabe presidentearen Zimbabwek Afrikako Batasuna bultzatu zuen Seychelles behartzeko Alain St.Ange korrika egin ez zezan. Seychellesen presioa izugarria izan zen eta Afrikako zigorrak mehatxatu zituen.\nSeychelles gobernuak hauteskundeak baino minutu batzuk lehenago eman zuen eta indarrez erretiratu zuen St.Ange hauteskundeetatik.\nHau lotsagarria izan zen St. Ange hautagaiarentzat, baina baita OMTrentzat ere, eta hauteskunde prozesuaren osotasuna. Zoritxarrez, azkenean Georgiako hautagaia NBEren Batzar Nagusiko Batzar Nagusiko Chengdun (Txina) berretsi zuten garapen kezkagarrien arazoetako bat besterik ez zen.\nAfrikak hasieratik zuen makila laburra, 2017an hasi zenean eTurboNews idatzi zuen: Zerbaitek kiratsa egiten du Madrilen.\nAzkenean, Mzembi bigarren postura iritsi zen eta Zurab Pololikashvilik irabazi zuen. Argitalpen honek Zurabek bere botoak lortzeko mesedeekin eta zalantzazko promesekin jokaldi txar bat jokatzen zuela jakinarazi zuen.\nAlain St.Ange-k bere bidea ireki du OMTren idazkari nagusiaren kargurako\nAlain St.Ange-k bere gobernuak gaizki tratatu zuela sentitu zuen eta ez zuen inoiz esan nahi izan. Bere gobernua salatu zuen eta irabazi egin zuen. Auzia irabazi ondoren helegitea aurkeztu zen eta orain are handiagoa irabazi zuen. Hori guztia ostegunean gertatu zen, atzo.\nSeychelleseko Auzitegi Gorenak gaur (12eko abuztuaren 2021a) Alain St.Ange turismo ministro ohiaren kasuaren aldeko epaia eman du.\nZergatik Alain St. Ange-k 7 Milioi Rupia jasoko ditu galdu den OMTren hauteskundeengatik?\nSt.Ange, prozesuan finantza galera pertsonal izugarria egin zuen bere burua kanpainan, Afrikako NBEren lehen idazkari nagusia izan nahian.\nBere hautagaitza erretiratzeko erabakia Seychelleseko gobernuak hartu zuen Afrikako Batasunak zigor ekonomikoak mehatxatzen zituen presio gogorra eragin eta gero.\nSeychelles presidenteak, beraz, bertan behera utzi zuen St.Ange hautagaitza, jadanik Madrilen NBEMren Kontseilu Exekutiboan parte hartu zuenean, hauteskundeak baino 2 egun lehenago.\nSt.Ange etxera itzuli ondoren epaitegietara joan zen eta Melchior Vidot epailea buru zuen Auzitegi Gorenak defendatu zuen, 164,396.14 zentimo (12,366 dolar US) kalteak eman zizkiotenean.\nDiru horrek ez zituen urrunetik estali hauteskunde hauetarako kanpainan St.Ange-k inbertitutako gastuak. Kalte kopuruaren aurka jotzeko agindua eman zien bere abokatuei. Gertakariak eragindako mina, umiliazioa eta kalte psikologikoak ere gehitu zituen.\nHainbat urte igaro ondoren, azkenean gaia amaitu da apelazio auzitegiaren aurrean, Seychelleseko Auzitegi Gorenean. Fiskal Nagusiak, helegitea jarrita, kasua bere osotasunean bertan behera uztea eskatu zuen bitartean, St.Ange-k kuantikoaren aurka jo zuen.\nGogor adierazi zuen Auzitegi Gorenaren mailan emandako diru kopurua ia ez zela aurkezteko tasak estaltzeko, baina ez zuen ezer egin bere kanpainan izandako gastu izugarriak konpentsatzeko.\nHelegitea jarritako fiskal nagusia saiatu zen, arrakastarik gabe, Gobernuak delituzko ekintzetan herritarrek legez beste arau bat eduki behar zuela aldarrikatzen.\nAzkenean, haien argudioak arrakasta izango balu, herritar batek Estatuaren aurkako ekintza zibila egitea zailduko luke. Gure jurisdikzioan mota honetako lehenengoak izanik, gaur egun St.Ange kasuak kontrako efektua izan du Epaiaren ondoren: herritarrek Gobernuaren botere betearazleak hartutako erabakiak inpugnatzeko esparrua zabaltzea.\nAtzo Auzitegiak St.Ange-ren saria ia 7 milioi rupiara igo zuen, kanpainan zehar poltsikoko gastu gehienak modu eraginkorrean itzuliz.\nZenbateko horrek milioi bat rupia barne hartzen ditu kalte moraletan, orain arte diruzkoak ez diren kalteengatik gure jurisdikzioan eman diren kopuru handienetako bat.\nZalantzarik gabe, itxaropentsu erreferentzia izango da antzeko ekintza kausetan aurrera egiten duten erreklamatzaileentzat.\nSt.Ange jauna ikusi zen, ulertzeko moduan, atzo epaitegitik gogo onez irteten zela lau urte gatazkako testuinguru batean borrokan aritu ondoren, Seselako Abokatuen talde jubilosoarekin batera, Kieran Shah jauna, Michelle St.Ange-Ebrahim andrea, eta Frank Elizabeth jauna.\nEstatuaren ordezkaria Stephan Knights jauna zen. St.Ange jaunak bildutako prentsarekin harreman onak izan zituen bitartean, ohi bezala, fiskal nagusiak ez zuen iruzkinik egin.


Iñaki Segurola Puntuka: “Hau Lehorreta al da?”\nBatemategatik oso argiye dela diogunean, esan nahi dugu tratu errexekoa dela eta hiztun jatorra dela eta kaso normala egiten duena, eta hola; bestela esanda, sinpatikoa dela, eta beharbada enpatikoa ere bai. Bestalde, argia esaten da buruz edo adimenez azkarra denagatik ere. Orduan zer? Bi esanahi al ditu hitzak? Ez ba: bakarra du, eta pertsona argiaren argitasun horrek buruzko, bihotzeko eta hitzezko argitasunak harrapatzen ditu batera; eta belarrizkoa ere hortxe nonbait: adimena, funtsean, ez da (epaitu gabe) aditzen jakitea besterik. Gertatu dena da argitasuna eta adimena bere buruzko zentzu hutsean lotuak gelditu direla gehienbat; argitasunak sinpatia eta adimenak enpatia galdu dituzte, eta hargatik doa mundua doan bezala. Gure gizartean, oso argiye izanda ez da bat “oso gora” iristen, ez diruz, ez izenez, ez boterez eta ez jakintzaz; iristen direnak axkarrak eta lixtoak izaten dira.\nAsko lehortu gara denbora gutxian. Mundu garatu/eskolatu/informatuaren parte bihurtu ginenetik (XX. mende erdialdetik hona edo), lehorrak, izuak eta antipatiko hutsak bihurtu gara oro har. Eta oraingo mugikorrek eta pantallismo autistak asuntoa txartu besterik ez dute egin, baina gaitza lehenagotik dator. Eskolak jakin-ustea sortzen du, eta usteak harrotzea du berekin, eta gandortzea eta xeriyotzea. Beste adar batetik begiratuta: gizakiok beti jakin izan dugu, barru-barrutik, ez garela inportanteak, edo, gehienez ere, benetan inportanteak garela 4-5 lagunentzat, eta orain, ustea izugarri gizendu zaigularik, ezin etsi dugu inportantziarik ez izate horretan, eta hargatik dedikatzen gara geure buruari “inportantzia ematera”: berez inportantziarik ez daukagulako, hain zuzen!\nGaxteak edo nerabeak ematen dugu denok: badakigu adin txoropuxtu horretan zenbateraino lehortzen, xeriyotzen edo expexialtzen den pertsonatxoa; zer premia egoten den inportantzia hartzeko, eta argi nerekin, e?, baina ni argi inorekin ez! Badirudi ekonomia edo kontabilidade moduko bat itsatsi zaigula geure gogoan, bi urteko umearen pare egiten gaituena: umeari iristen zaio garai bat nun edozeini muxu emateari uzten dion; hortik aurrera, ematea, emate garbia, debalde ematea bihurtzen da, eta «hori ezin leike», eta ematerakoan guri zeoze kentzen ari zaizkigula sentitzera iristen gara: hartu-emana pasatzen da “kendu-emana” izatera: nik balio bat daukat eta neri ez dit inork hola-ta-hola zerbait kentzen, ezta muxu bat ere. Paradoxa dirudi: eskolak eta informazioak sekula baino umetuago eta nerabetuago bihurtu gaituzte.\nAzkenaldera ama zenari autobusera laguntzen nionekoa etortzen zait askotan gogora: bagoaz biok markesinaraino, eta hark “egun on!” denei argi-argi, eta ni beti lehor eta ezpainextu. Hori da hori koska belaunaldi batetik bestera! Egia da ni beti izan naizela antipatiko xamarra, orain pixkat argitu banaiz ere, eta iruditzen zait, neure burua adibidetzat jartzea zilegi baldin bada, nerabezaroko minek eta ezinek bihurtu nindutela antipatiko, eta jakin-uste eta inportantzi-gose tonto batek eragotzi zidatela gero jendearekiko tratuan natultzea.\nEta euskaljende edo herri bezala zer? Ba kontzientziak eta ideologiak asko mobilizatuko gintuztela beharbada banderen eta ideia haundien atzetik joateko, baina izugarri desmobilizatu gaituztela jende bezala, debaldeko jende bezala. Freskura eta sanidadea galdu ditugu erruz, eta Europako (munduko?) nazio zailena, lehorrena eta eutsiena bilakatu gara elkarrekin besterik gabe (asko ezagutu gabe, inori ezer demostratu beharrik gabe) egoteko, jarduteko, irri egiteko eta, zer esanik ez, zirri egiteko. Batzuetan iruditzen zait hainbeste kontzientziak eta hainbeste ideologiak alferrik galdu gaituztela jende bezala; buru hutsez argitu ahala, bihotz-belarriz ilunpe lodi batean amildu garela.\nKanpokoei esateko moduan gaude: tourist, remember that you are in Lehorreta. Geuri, berriz, komeni zaiguna da ahaztea hau Lehorreta dela.


Beste jarduketa batzuk | Ayuntamiento de Pamplona\nGarapenaren aldeko Lankidetzako Udal Kontseilua\nGarapenaren aldeko Lankidetzako Udal Kontseilua udalaren partaidetza-organo bat da, eta hau du eginkizuna: sustatzea Udalaren lankidetza Zerbitzuaren eta alor horretan lanean diharduten erakundeen arteko trukea eta lankidetza.\nUdal-talde bakoitzeko zinegotzi bat dago Kontseiluan, eta elkarteen Udal Erregistroan izena emana duten GGKE-etako beste horrenbeste ordezkari. Halaber, Kontseiluko kide dira Gizarte Ekitzako alorreko zuzendaria eta GNLUPeko teknikariak.\nUrtean hiru aldiz, gutxienez, biltzen dira Kontseiluko kideak. Bilera horietan, garapenaren aldeko lankidetzaren arloko berariazko arazoen berri ematen diete GGKE-etako ordezkariek udal-organoei, eta egoki deritzen neurriak proposatzen dizkiete. Udalaren ordezkariek, berriz, alor horri dagokionez udalak egindako kudeaketaren berri ematen dute.\nGarapenaren aldeko Lankidetza Zerbitzuak lanerako oinarrizko tresnatzat dauka bere alorrean garatzen diren politiken ebaluazioa. Honetarako erabiltzen da tresna hori: planifikazioa hobetzeko, esku-hartzeen kudeaketan diharduten eragileen gaitasunak areagotzeko, eta eragile guztien partaidetza eta haien arteko adostasuna bultzatzeko.\nGarapenaren aldeko Lankidetzarako Udal Programak lan-ildo berri bat jarri zuen martxan 2010ean, programak bultzatutako jardueren ebaluazioa sustatzeko, haren berezko elementu gisa. Hauek dira lan-ildo horren helburuak: egiten diren jardueren kalitatea hobetzea, eta esku hartzen duten eragile guztiak trebatzea, bai eta iraganeko esperientziak baliatzea ere etorkizuneko esku-hartzeetarako.\nKanpo-ebaluazioa, Iruñeko Udalaren Garapenaren aldeko Nazioarteko Lankidetzarako udal-programak eta Nafarroako GGKE-en Koordinakundeak sinatutako hitzarmenaren gainean\nUdalaren jardueren hedapena eta komunikazioa\nGarapenaren aldeko Nazioarteko Lankidetzarako Udal Programaren eginkizunen artean daude hauek: programaren edukiak jakinaraztea udaleko beste instantzia batzuei, garapenaren aldeko lankidetzarekin eta nazioarteko elkartasunarekin lotura duten beste entitate publiko eta pribatu batzuei, taldeei, GGKE-ei eta, oro har, herritarrei.\nUdalaren www.pamplona.es webgunean, zerbitzu-memorietan eta hedabideetara zein informazio-tratamendua egiten duten erakundeetara bidaltzen diren jakinarazpenetan dago informazio hori.\nGaratzen den arloa dela eta, ezinbesteko estrategia du Garapenaren aldeko Lankidetzak erakundeen arteko koordinazioa eta haiek elkar ezagutzea. Garapenaren aldeko Nazioarteko Lankidetzarako Udal programari dagokio kudeaketa- eta jarraipen-lanak egitea, arlo horretako Udalaren politikak gainerako erakundeenarekin errazago koordinatzeko.\nHelburu bikoitz hau dute harreman horiek:\nInformaziorako nahiz parte hartzeko bideak sustatzea, Iruñeko Udalaren eta garapenaren aldeko lankidetzaren eta nazioarteko elkartasunaren esparruan lanean ari diren erakunde eta GGKE-en artean.\nErakundeen arteko harremanak sustatzea Iruñeko Udaleko Garapenaren aldeko Nazioarteko Lankidetza Programak lan egiten duen Hegoaldeko entitateekin; hain zuzen, zeharka edo zuzenean lan bateratua egiten duen haiekin.\nJarduera hauek proposatzen dira horretarako:\nInformazio teknikoa trukatzea garapenaren aldeko lankidetzaren arloan diharduten beste erakunde batzuekin.\nHarrera bisitei eta hainbat ordezkaritza, entitate eta pertsonari (Hegoaldeko udalak, hiriko GGKE-en kontra-parteak, etab.).\nGarapenaren aldeko Nazioarteko Lankidetzako Udal Programak dagozkion batzorde eta lantaldeetan hartzen du parte, garapenaren aldeko lankidetzan diharduten beste erakunde eta profesional batzuekin esperientziak trukatzeko eta alderatzeko.\nHalaber, garapenerako lankidetzaren alorreko beste udal-instantzia eta bestelako erakunde batzuekin koordinatuta jarduten da (Nafarroako Gobernua, Nafarroako Udal eta Kontzejuen Federazioa, Espainiako Udal eta Probintzien Federazioa, zenbait udal eta abar.)\nGarapenaren aldeko lankidetzarekin lotura duten jardunaldiak, topaketak eta abar antolatzen ditu Garapenaren aldeko Nazioarteko Lankidetzako Udal Programak, hor lan egiten duen talde teknikoan ezagutza-, informazio-, gogoeta- eta eztabaida-mekanismoak sustatzearren.\nEra berean, bibliografia eta dokumentazioa eskuratzen du, hainbatean behin, dokumentu- eta bilbliografia-funts xume bat osatuz joateko.


149. ALDIZKARIA - 2019ko abuztuaren 1a\nIkasleak Nafarroako Gobernuaren titulartasuneko ikastetxe bati atxikitzea eta ikastetxe horretan sartzea Nafarroako Foru Komunitateko geografia eta populazio aniztasunaren arabera antolatu behar dira, eta, horretarako, martxoaren 13ko 69/1995 Foru Dekretua onetsi zen, Nafarroako Foru Komunitateko ikastetxeen sarea berrantolatzeko arauak ematen zituena.\nOndoren, ikasleek eskolatze prozesuan zehar aldaketa asko egiten zituztenez eta, horren ondorioz, ikastetxe berriak sortu behar izan zirenez, martxoaren 13ko 150/1996 Foru Dekretuak eta martxoaren 30eko 109/1998 Foru Dekretuak arestian aipatutako foru dekretua aldatu zuten.\n1998an foru dekretuaren azken egokitzapena egin zenetik, ikastetxe publikoen sarea antolatzen jarraitu da ikastetxe publikoak sortuz, kenduz edo bereiziz gobernu erabakien bitartez; erabaki horiek sarea aldatzen zuten, ikasleak ikastetxeei atxikitzeari dagokionez.\nIkastetxe publikoen sarearen egitura erregelamenduz arautu zen azken alditik hona denbora luzea igaro da, eta denbora horretan hezkuntza arloko lau lege organiko berri onetsi dira; honako hauek, hain zuzen: 9/1995 Lege Organikoa, azaroaren 20koa, Ikastetxeetako parte-hartze, ebaluazio eta gobernuari buruzkoa; 10/2002 Lege Organikoa, abenduaren 23koa, Hezkuntzaren Kalitateari buruzkoa; 2/2006 Lege Organikoa, maiatzaren 3koa, Hezkuntzari buruzkoa; eta 8/2013 Lege Organikoa, abenduaren 9koa, Hezkuntzaren Kalitatea Hobetzekoa. Horrenbestez, komenigarria eta beharrezkoa da ikastetxe publikoen sarea osorik berrantolatzea, ikasleen eskolatze bideak honako faktore hauen arabera egokitzeko: dagoen ikastetxeen sarea eta ikasleen bizilekua.\nEra berean, berrantolamendu hori egin behar da Iruñerrian, Tuteran eta biztanlegune nagusien inguruan egon diren hiri-kontzentrazioen ondorioz populazioak nabarmen aldatu baitira eta, horren ondorioz, Foru Komunitateko landa inguruko biztanleak gutxitu baitira.\nBerrantolamendu hori egin beharra ekarri duen beste arrazoietako bat hauxe da: Nafarroako Foru Komunitatean hezkuntza sistemarako onetsi diren hizkuntza-ereduen eskaintza nola garatu den, eredu horiek handituz edo txikituz, ikastetxeak lehenengo aldiz berrantolatu zirenetik gaur egunera arte. Aurreko puntuan adierazitako arrazoiaren euskarri gisa, otsailaren 24ko 4/2015 Foru Legearen bidez Euskarari buruzko irailaren 15eko 18/1986 Foru Legearen 26. artikulua aldatu zen, eta testu hau hartu zuen: “Euskararen irakaskuntza bultzatua izanen da, eta hala behar izanez gero, botere publikoek osoki edo partzialki finantzatua, sustapen eta promozio irizpideei jarraiki eta eskarien arabera”. Hori dela eta, D hizkuntza-ereduaren (euskara) eskaintza aldatu zen Nafarroako eremu geografiko batean, non eredu hori hezkuntza eskaintzatik kanpo baitzegoen ikastetxe publikoen sarean, lege aldaketa hori egin arte.\nHorrez gain, 69/1995 Foru Dekretuan ezartzen den ikastetxeen sarerako esleipena dela eta, urteak joan ahala zenbait udalek eskatu dute beren eskola atxikipena aldatzea, beren hezkuntza eredua egokitu dadin kokapen geografikoaren eta bide-komunikazioko azpiegituren garapenaren ondoriozko egungo eta benetako zirkunstantzia sozialetara.\nIkastetxe publikoen sarea berrantolatu beharra dakarten argudioak azaldu ondoren, Nafarroako hezkuntza sistemako ikastetxe publikoen sarea antolatzen duen egituran egin diren aldaketak adieraziko ditugu. Hasteko, aipatuko dugu lurralde egitura berri bat sartu dela ikasleei ikastetxe publikoa esleitzeko oinarri hartzen den egituraren osaeran, ikasleen bizilekuen arabera. “Departamendu” izeneko figura sortzen da, barrutiaren lurralde atxikipena baino handiagoa dena hartzen duena, Nafarroako herri guztiek izan dezaten ikasleek eskatzen dituzten hezkuntza arloko hizkuntza-ereduen eskaeretarako egokia den hezkuntza eskaintza.\nHorrela, departamenduen araberako lurralde egituraketari esker, departamendu bakoitzean Nafarroako Foru Komunitatean dauden hizkuntza-eredu guztiak eskainiko dira, hau da, A, G eta D ereduak eremu mistoan eta A, B eta D ereduak eremu euskaldunean.\nEsan bezala, departamenduak egitura figura berri bat dira, lurralde esleipena kokapen geografikoaren arabera egiten dutena, eta, beraz, lurralde esleipeneko unitate handienak dira. Baina, horietaz gain, osorik mantentzen da martxoaren 13ko 69/1995 Foru Dekretuan zehaztutako lurralde esleipeneko egitura, non eskola barrutiak, eremuak eta zonak konfiguratzen baitira eskola ibilbide zehatz bat esleitzea ahalbidetzen duen antolaketa egitura osatzeko. Horrela, ikastetxe guztiak ibilbide horretan sartzen dira, ikaslearen familia-unitateak bizilekua ezarri duen herriaren kokapen geografikoaren arabera.\nAntolaketa egitura horri esker, aldez aurretik jakin daiteke ikasle bakoitzari zer ikastetxe publiko dagokion bere bizilekuaren kokapen geografikoaren arabera, ikaslearen hezkuntza etapa eta aukeratutako hizkuntza-eredua oinarri hartuta.\nBestalde, administrazio prozedurak azkartzeagatik eta interes publikoa hobetzen saiatzeagatik, Hezkuntza Departamentuari esleitzen zaio ikastetxeak eta hezkuntza ildoak eta unitateak sortu, aldatu, bateratu, kendu, integratu eta atxikitzeko prozeduren eskumena. Gauzak horrela, lehengo araudia aldatu da, eskumen hori Nafarroako Gobernuari esleitzen ziona.\nHori horrela, Hezkuntzako kontseilariak proposaturik, Nafarroako Eskola Kontseiluak aurrez irizpena eman duelarik, eta Nafarroako Gobernuak 2019ko uztailaren 3ko bilkuran hartutako Erabakiarekin bat,\n1. artikulua. Ikastetxe publikoen sarearen berrantolamendua.\n1. Ikastetxe publikoen sarea antolatzen da geografia eta populazio irizpideak oinarri hartuta, Nafarroako Foru Komunitatean hezkuntza sistema behar bezala ematen dela bermatzeko modu gisa, foru dekretu honi gehitutako eranskinean zehazten den bezala.\n2. Eskola departamenduen figura ezartzen da ikastetxeen sarea antolatzeko egitura unitate gisa. Horrela, eskola departamenduak sortzen dira, eskola barruti, zona eta eremuetan banatuko direnak, eranskin horretan departamendu bakoitzerako ezarritako banaketaren arabera.\n3. Eskola departamendua izanen da geografia eta populazio unitate bat, Nafarroako Foru Komunitateko hezkuntza administrazioaren mendeko ikastetxeak –irakaskuntza maila guztietakoak– dituena eta ofizialki dauden hizkuntza-eredu guztiak eskaintzen dituena (A, G eta D ereduak eremu mistoan eta A, B eta D ereduak eremu euskaldunean).\n2. artikulua. Ikastetxeak eta hezkuntza ildoak eta unitateak sortu, aldatu, bateratu, kendu, integratu eta atxikitzeko prozesuak.\n1. Foru dekretu honen eranskinean zehazten den ikastetxeen sarearen egitura edonola aldatzeko (ikastetxe berriak sortzea, ikastetxeen osaera aldatzea, ikastetxeak bateratzea, hainbat ikastetxe batean integratzea eta ikastetxeen eta hezkuntza ildo eta unitateen atxikipenak aldatzea), horri dagokion administrazio espedientea tramitatu beharko du Nafarroako Gobernuan hezkuntza arloko eskumenak dituen departamentuak.\n2. Hezkuntza arloko eskumenak esleiturik dituen departamentuko kontseilariari ahalmena ematen zaio honako hauek jasotzen dituen administrazio espedientea tramitatu eta onesteko: ikastetxeen osaera aldatzea, ikastetxeak bateratzea, ikastetxeen eta hezkuntza ildo eta unitateen atxikipenak aldatzea edo antolaketaren beste edozein alderdi aldatzea; baina ez ikastetxeak sortzeko edo kentzekoa. Izan ere, eskumen hori Nafarroako Gobernuari dagokio, Hezkuntzarako Eskubidea arautzen duen uztailaren 3ko 8/1985 Lege Organikoaren 17. artikuluan xedatutakoarekin bat.\nNafarroako Foru Komunitatearen eremuan, indarrik gabe gelditzen dira foru dekretu honetan xedatutakoari kontra egiten dioten xedapen guztiak eta, bereziki, honako hau:\n–69/1995 Foru Dekretua, martxoaren 13koa, Nafarroako Foru Komunitateko ikastetxeen sarea berrantolatzeko arauak ematen dituena.\nHezkuntza Departamentuko kontseilariari ahalmena ematen zaio foru dekretu honetan xedatutakoa garatu eta betearazteko behar diren xedapen guztiak eman ditzan.\nIruñean, 2019ko uztailaren 3an.–Nafarroako Gobernuko lehendakaria, Uxue Barkos Berruezo.–Hezkuntzako kontseilaria, María Solana Arana.\nIragarkiaren kodea: F1909224


«Euskal Herriaren aldeko borroka eta klimarena, enetzat, bera dira» | «Euskal Herriaren aldeko borroka eta klimarena, enetzat, bera dira» – iparraldekohitza\nKlima aldaketa larria izan arren tokian tokiko alternatibak eraikiz aurre egiten ahal zaiola uste du Etxeberrik. Planetaren etorkizuna «gizarte hobe bat eraikitzearen menpe» dela dio.\nParisen sei aste pasatu ondotik, asteazken gauean itzuli zen Euskal Herrira Jean Noel Etxeberri Txetx, Bizi mugimenduaren sortzaile eta kidea (Donibane Garazi, 1964). Nekatuta dagoela aitortu du, baina galderak egiten uzteko ia tarterik gabe, solasaren jarioan ez zaio nabari. COP21 goi bileraren edukiarekin pozik ez dagoen arren, aurreikus zitekeela dio. Bertatik ateratako borroketan sinesten du gehiago, eta horietan murgilduta segitu nahi luke, etenik gabe.\nCOP21 bilkura hurbiletik segitu duzu. Zein balorazio egiten duzu han adosturiko edukiez?\nAkordioaren edukiez irakurketa aski pesimista dugu. Baina aurreikusten ahal zen: ezagutzen genuen gutxi gorabehera edukia. Akordio hori, hasteko, klimari buruzko lehen nazioarteko akordioa da. Eta, ondorioz, mundu guziak txalotu du. Baina guk epaitu duguna da akordio horren barnean dagoena. 2011n erabaki zenean COP21 antolatzea, helburua zen iristea akordio unibertsal batera, zeinak lortuko zuen beroketa klimatikoa bi gradu zentigradu baino gutxiagoko goititzean gelditzea 2100erako perspektiban. Zergatik bi gradu? Zeren eta 1,6-1,9 gradu artean hasiko baikara sartzen klima nahasmendu larrietan, ondorio anitz dakartzatenak. Aldiz, akordioaren edukiarekin, zeina estatuen engaiamenduen batura bat den, hiru gradu zentigradu baino gehiagoko beroketa batera goaz. Eta hori ez dugu guk erraten, NBEk dio.\nBada bertze arazo bat: aire eta itsas garraioko gas isuriak, nazioartekoak direnak, ez dituzte kontuan hartu akordioan. Alta, isuri horiek munduko gas isurien %8 dira jada, eta esponentzialki emendatzen ari dira.\nZer ekar dezake hiru graduko berotze batek?\nGradu bateko diferentzia izugarri larria da. Ez du erran nahi gradu bat beroago izanen dugula eta T-shirt-ez izanen garela. Pasatuko ginateke klimaren erotze hein batera: gradu bateko diferentzia horrek ozeanoen heinaren itzulbiderik gabeko emendatze bat ekarriko du, muturreko gertakari klimatikoen biderkatzea, elikagai produkzioaren eta ur erreserben gainbehera… Hiru graduko berotzea ekarriko duen akordio bat egiteak giza bizitzarentzako ondorio tragikoak dakartza.\nGainera, estatuek harturiko engaiamenduak ez dira hertsagarriak. Hots, errespetatzen ez badituzte, estatuek ez dute zigor finantzariorik izanen, merkataritza hitzarmenetan gerta daitekeen bezala edo. Beraz, pentsa daiteke engaiamendu horiei zinez eusteko aukera errealik ez dagoela. Hiru gradukoa baino anitzez okerragoa izanen da.\nHori guztia aurreikus zitekeela diozu. Bada aurreikusi zen baina bete ez den edukirik?\nBai. Baziren COP21 horretan lortzen ahal ziren gauzak, baina lortu ez direnak. Adibidez, engaiamenduak berrikusteko mekanismo bat ezarri da abian. Hori ontsalaz ez da gaizki. Baina arazoa da lehen berrikuspenak ez direla 2025era arte eginen. Eta hori berantegi da: eginahala fite berrikusi beharko lirateke. Bertze gauza bat: akordioa bera 2020tik aitzina baizik ez da sartuko indarrean. Aldiz, neurri azkarrak beharko lirateke 2020a baino lehen berotegi efektua sortzen duten gasetan eragiteko. Klimatologoek diote 2015 eta 2020ren artean ez badiogu horri ekiten gero biziki zaila izanen dela hiru graduak ez gainditzea. Zeren eta gasen inertzia efektu bat baitago, eragiten duena isuritako gasek segitzea hamarkadetan ondorioak izaten.\nGainera, mundu guziak txalotu du akordioa, erran delako 1,5 graduko helburua lortzen saiatuko direla, eta horrekin badirudi COP21 anbiziotsuagoa dela Kopenhagen hartu ziren engaiamenduak baino. Baina hori bazterrak lasaitzeko baizik ez da. 130 urtez 0,5 graduko berotze batera iritsi gara, eta horrek sortzen ditu munduan ikusten ditugun nahasmendu guziak: glaziarren eta elurren urtze masiboak, itsasoaren heinaren goititzea… Baina azken hamarkadetan isuri diren berotegi efektuko gasek, metaketa efektuarengatik, hamarkadetan edo mendeetan eraginen dute. Beraz, badakigu jada hiru edo lau graduko berotze bat izanen dela. Alegia, egiten duguna egiten dugula, eta gizakia desagertuko balitz ere, gas horiek eragin bat izaten segituko dute. Berotzea 1,5 graduan gelditzeko iraultza energetiko bat egin beharko litzateke, eta ez da abiatua.\nEzin da halakorik egin?\nAdostu duten testuaren anbizioarekin erabateko kontraerranean dago egin beharko litzatekeen iraultza energetikoa. Ez dago inolako engaiamendu azkar, zehatz eta berehalakorik.\nAzaltzen duzunaren arabera, denak negatiboa dirudi. Ez da ezer positiborik atera?\nBadira esperantzarako arrazoiak, baina ez akordioan bertan; COP21en inguruan gertatu den horretan baizik. Mundu mailako mobilizazio azkar bat izan da, eta hainbat borroka egin dira. Horiei esker arazo klimatikoa serioski hartzen da, gaur egun lehen baino askoz gehiago. Kopenhageko gailurra porrot bat izan zen, baina han sortu zen mobilizazioak eragin zuzena izan zuen munduko errealitatean. Kopenhagetik bortz urtera energia eta klimari buruzko 500 lege zeuden munduan; lehenago, 49 bakarrik.\nCOP21en perspektiban egin den guziak ere, eta bereziki enpresei egindako presioak, jada badute eragina. Adibidez, hainbat borroka egin dira energia fosilak ez gehiago finantzatzeko eta dirua bertze gauza batzuetara bideratzeko. Munduko banku handien kontrako kanpainak ere izan dira, ikatza ez dezaten gehiago diruzta. Horrek guziak eragina du: ikusten da ikatza amiltzen ari dela. Munduko hiri handien sare batek ere hartu ditu engaiamenduak berotegi efektuko gas gutxiago ekoizteko. Ez da aski anbiziotsua oraindik, baina akordioan dagoena baino askoz gehiago da.\nMugimendu ekologista elkartzeko parada bat ere izan da?\nBai, eta aitzina segituko du COP21etik landa ere. Maiatzean, adibidez, proiektu klimatiziden kontrako nazioarteko hitzordu bat dugu. Euskal Herrian sortu diren Alternatiba eta horrelako bertze hainbat mugimenduk ere eragin handia izan dute. Oro har, COP21en ondotik indar harreman hobea dugu aitzinetik genuena baino. Oroitu behar da, gainera, muturreko testuinguru batean egin dela hori guzia, atentatu eta urgentzia egoerarengatik. Gobernuarekin etengabeko borroka izan da, elkarretaratze guziak debekatu nahi zituelako, baina gizarte zibilak presio horri eutsi dio bururaino. Orain, bi hilabetez saiatuko gara heldu diren urteetarako estrategiak definitzen, sortu den indar hori guzia erabiltzeko.\nAzkenaldian anitz hazten ari da mugimendu ekologista. Aldiz, klimari buruzko gaietan badirudi dena katastrofe bat dela. Nola ateratzen duzue zentzu positibo hori zuen borrokan? Eta nolaz zabaldu da hainbeste?\nKlima aldaketaren gaia nahi ala ez eutsi beharreko erronka bat da, ez baditugu gizakion bizi-baldintzak mehatxatuta ikusi nahi. Hiru eta bortz gradu arteko berotze bat aro aldaketa bat litzateke, azken glaziaziotik gaur egungo egoerara egin denaren parekoa. Ezberdintasuna da hura 10.000 urtez egin zela, eta gurea mende batez egin daitekeela. Horregatik izan dezakegu ikuspegi katastrofista bat borroka irabazten ez badugu.\nBaina borroka horren ikuspegi positiboa ukaiten ahal dugu ulertzen badugu klima aldaketari emandako soluzioek gizarte kolektiboago eta humanoago bat ekarriko dutela. Lan eta aberastasunen banaketa batetik pasatu behar da aldaketa hori, bizi-baldintza duinak, planetaren errespetua, etxebizitza partekatuak, ondasun materialen partekatzea, elikagai eta aire sanoagoak…\nEta, gainera, klima aldaketaren aurkako soluzio horiek guziek enplegua sortzen dute. Politika alternatibo horiek guziek jendearen beharrei egokituriko gizarte proiektu bat marrazten dute, zeinak boteretsuenen interesak zalantzan jartzen dituen. Horregatik daude multinazionalak eta hierarkiak soluzio erreal horien guzien kontra. Aldiz, gizartearen gehiengoaren beharrentzat erantzun positiboak ematen dituzte. Nehoiz ikusi gabeko zerbaiten aitzinean gara: planetaren etorkizuna gizarte hobe bat eraikitzearen menpe dago.\nGizarte berdin eta iraunkorrago horrek, gainera, lor dezake orain arte mugitu ez diren gizarteko sektore batzuen sostengua. Aliantza posibleen eremua anitz handitzen da, jendeak, iraultzaile izan gabe ere, giza espeziearen interes orokorraren kontzientzia duelako. Fenomeno positiboa da Alternatibaren borroka. Ez gara arazotik abiatzen, alternatibetatik baizik: erakusten diogu jendeari zer egin dezakeen elikadura, etxebizitza, garraio eta kontsumo moduak aldatuta.\nEta hori aski da?\nLogika horrek funtzionatzen du, baina, aldi berean, hori guzia ez da aski izanen klimaren borroka irabazteko, duen egutegi estuarengatik. Hamar bat urte ditugu borroka erabakigarrietarako, gaur galtzen duguna ezinen baitugu bihar berreskuratu. Borrokaren abiadura emendatzeko haustura uneak sortu behar dira. Beraz, alternatiben adarraren ondoan desobedientzia zibilaren edo bortizkeriarik ez aktiboaren adarra ere behar da. Parisen ekintza ez-bortitz ugari egin ziren. Eta, era berean, bankuetako aulkiak ebastearen ekintzak ere zabaldu dira, zeinek agerian ezartzen duten finantzaketaren auzia. Hainbertzeko presioa egin dugu, non COP21 garaian BNP bankuko zuzendaritzarekin bilkura bat egin genuen, eta abenduaren 6an Montreuilen bilduriko 196 aulkiekin gure gailurra egin genuen.\nBada zerbait sinbolikoa horretan: gailur hori aurresku batekin hasi zen, mugimendua Baionan, Euskal Herrian hasi zela oroitzeko. Eta gero nazioartera zabaltzeko deia egin zen. Heldu diren hilabeteetan garapena izan dezake. Ikusten dugu iniziatiba lokalei esker —eta horietako batzuk Euskal Herritik datozen— gaur egun dinamika horien garapen zabal eta bizkor bat dagoela. Horrek konfiantza ematen du heldu diren hilabeteetan indar harremana azkartzeko.\nZu zeu Euskal Herriaren aldeko hainbat borrokatan murgilduta egon zara lehenago. Orain, berriz, mugimendu ekologistan zabiltza. Nola ikusten duzu perspektiba horretatik Euskal Herriko askapen borroka?\nAnitzetan frantses komunikabideek galdetzen didate ea zein lotura dagoen Alternatibaren mugimendu hori guzia Euskal Herrian sortu izanarekin. Eta azaltzen diet lotura ageriko bat dagoela. Klimaren borrokak bere baitan darama birlokalizatzea eta burujabetza, maila guzietan: elikaduran, energian, ekonomian… Nihaurek Euskal Herriaren alde betidanik eraman izan dudan borroka, justuki, izan da pixkanaka eraikitzea bere elikadura independentzia, independentzia energetikoa, independentzia ekonomikoa, independentzia politikoa… Eta nik hori egiten dut Euskal Herriaren alde, baina pentsatzen dut leku guzietan egin beharreko borroka dela.\nBirlokalizatzearen aldeko borroka ekonomiko eta politiko hori leku guzietan dago egun, gure etorkizunaren jabe izan nahi dugulako. Eta hori guzia elkartasun izpiritu batekin, modu internazionalistan. Alternatibaren esperientziak ongi erakutsi du ez garela gure baitara hetsiak. Alderantziz: Euskal Herriko baliabideak borroka globalago baten zerbitzura jartzen ditugu. Baina, enetzat, borroka bera dira. Euskal Herriak, bera baino handiagoak diren estatuengandik jasandako dominazioagatik, aspalditik landu du logika bat zeinetan ez dituen soluzioak itxaroten dominatzen duten estatuengandik. Izan euskaran, laborantzan, gizarte gaietan, ekonomian… Euskal Herriak betidanik landu du bere alternatiba propioak eraikitzearen logika. Eta, ondorioz, klimaren arazoa konponduko duen mundu mailako akordio bat ez itxarotea, baizik eta trantsizioa alternatibetatik abiatzea, uste dut errazago egin dugula hemen, Euskal Herriko ibilbidean eta kulturan txertatua dagoelako.\nAlternatiba bezalako zerbait Euskal Herrian sortzea logikoa da, bertan garatzen dugun logikarekin bat datorrelako: alde batetik, komunitate eta lurralde baten ahalik eta independentzia handiena lortzea, eta, bestalde, ez itxarotea estatuek aldaketak egitea, baizik eta guhaurek oinarritik eraikitzea. Horrek moldatu du Alternatibaren eta Biziren ikuskera, eta horri esker hasi da funtzionatzen.


Nola gustatzen zaigun irakurtzen ikastea! – San Juan Ikastetxea\n4 urteko ikasleek ezin zuten Muskizko liburutegia ezagutzera joateko esperientzia motibagarria pasatzen utzi, irakurketa eskuratzeko etapa honetan. Han, ipuin bat irakurri diete. Denak itzuli dira istorio on baten magiatik.\n« Sopuerta 2022\nAzokara goaz! »


Sentiberatze eta eztabaidaren sustapena - oficop - Garapenerako Lankidetza Bulegoa - UPV/EHU\nEztabaida sortzea eta sentsibilizazioa. 2020/2021 ikasturtea\nAbenduaren 1, 2 eta 3an\n(Beste leiho bat zabalduko du)Kartela (pdf ,315,47 Kb)\n(Beste leiho bat zabalduko du)Egitaraua (pdf ,332,83 Kb)\nOnline hitzaldia: Islamofobia institucional. ¿Qué hay tras la prevención antiterrorista?\nEkitaldia plataforma digitalaren bitartez eskeiniko da.\nHizlariak: Ainhoa Nadia Douhaibi, Salma Amazian\nModeratzailea: Idoia Eizmendi\nAinhoa Nadia Douhaibi eta Salma Amazian “La radicalización del racismo. Islamofobida de estado y prevención antiterrorista” izeneko liburuaren egileak dira. Iaz argitaratu zen lan honetan erradikalizazioaren prebentziorako protokoloetan jartzen dute interesa, gure gizartean bizi den biztanle musulmanengan arreta berezia jartzen delako.\nProiekzioa: “Varados”. Hizketaldia: Helena Taberna\nBizkaiko Campusa-Leioa (UPV/EHU)\n2020ko urriaren 14an, 12:00etan\nCOVID neurriak direla eta aforo mugatua dago eta izena, NAN-a eta telefonoa ere eman behar da: varados.urriak1314@gmail.com\nStreaming bidez ikusteko aukera egongo da\nMediterraneoan, gure zibilizazioaren oinarri izan zen itsasoan, milaka errefuxiatu daude Europak noiz hartuko dituen zain. Kontinente zaharraren ateetan, itxaropenari eusteko lehiatzen dira, egunero baldintza kaskarretan bizi arren. VARADOS iraupen luzeko migrante horien eguneroko bizitzara hurbiltzen da. Atenaseko eraikin okupatuetan nahiz herrialdean zehar sakabanatutako errefuxiatu-eremuetan, bizitza aurrera egiten utziko dien dokumentazioaren zain daude oraindik gizon-emakume horiek.\n(Beste leiho bat zabalduko du)Ekitaldiaren informazioa (pdf ,424,66 Kb)\nEztabaida sortzea eta sentsibilizazioa


Aita Donostia (1886-1956). Konpositore, musikologo eta folklorista. "Notas de Folklore" alearen aurkezpen mahai-ingurua\nKoldo Mitxelena Kulturunea. Urdaneta, 9. 20006 Donostia\nDatorren martxoaren 28an, 19tan, Donostiako Koldo Mitxelena Kulturunean, Aita Donostiaren figuraren inguruan mahai-inguru bat antolatu da, bere Obra Osoaren azken alea “Notas de Folklore” kaleratu berri dela aprobetxatu.\nMahai-inguruaren moderatzailea Jon Bagües, Eresbilgo zuzendaria, izango da. Berarekin batera, Emilio Xabier Dueñas, “Notas de Folklore” alearen editorea; Aita Donostiaren kantutegiaz hitz egiteko Juan Mari Beltran eta Teresa Zulaicak, Aita Donostiaren ilobak, bere giza-alderdiaz hitz egingo digu.\nAita Donostiaren “Notas de Folklore” bildumak 1918tik 1950eko hamarkadaren amaierara arteko 1.818 fitxa biltzen ditu. Ordena kronologiko eta tematikoan daude aurkeztuta, kultura tradizionalaren arlo nagusiak kontuan hartuta: ahozko literatura, sineskeriak, jokoak eta dantzak eta bizitzaren zikloa, besteak beste. Gehienak eskuz idatzita daude, ahoz jaso izanaren ondorioz. Gainera, hainbat argitalpenetan –Euzkadi egunkarian, nagusiki– agertutako testu batzuk agertzen dira.


Arabako euskararen lehen testigantza - Araba - Alea.eus\nMirian Biteri 2018-12-03 07:01\nLan arloan euskararen alde egindako lana saritzea helburu duten Lazarraga sariak banatu berri dituzte. XVI eta XVII mende artean euskaraz idazten aitzindaria izan zen idazle Joan Perez Lazarragak eman die horiei izena.\nArabako alor sozioekonomikoan euskararen presentzia txertatzeko eta handitzen laguntzeko egindako lanaren errekonozimendu gisa ematen dira bi urtetik behin Lazarraga sariak. Dagoeneko bost bider antolatu dira, eta, aurtengoan, honako bost entitatek eta lagunek jaso dute merezitako aitortza: Aiaraldea kooperatiba elkarteak, Trebiñu sagardotegiak, Baiona hortz klinikak, Gamarrako ostalaritza eskolak eta Paul Urkijo zinemagileak.\nSariek Joan Perez Lazarragari zor diote izena; hain justu ere, 1547 eta 1548 urte artean Barrundiako Larrea herrian jaiotako eta 1605 urteko apirilaren 12an hil zen euskal idazleari. Oñatiko jatorrizko oinetxetik abiatuta, 1439 urteaz geroztik, erroak Arabako ekialdeko lautadan finkatuta zituen noblezia txikiko familiakoa izan zen Larreako Lazarraga dorreko jauna.\nXVI. mendeko euskarazko testu bakarretakoa\nBernart Etxeparerekin batera, euskal literaturan, Pizkunde garaiko egilerik bakarrenetakoa da eta Hego Euskal Herriko zaharrena. Haren bi idazlan ezagutzen dira: gaztelaniaz idatzita dagoen lazarragatarren leinuaren kronika genealogiko bat eta euskarazko Lazarragaren eskuizkribua izeneko lanen bilduma. XVI. mendetik iritsi den euskarazko testu bakarretakoa da azken hori. Argitaratu denaren arabera, Borja Aginagalde historialariak aurkitu omen zuen Madrilgo zaharki-salerosle batean; Gipuzkoako Diputazioak erosi zuen eta 2004. urteko otsailean aurkeztu zuen jendaurrean.\nEskuizkribuaren datazioa ez da ziurra, baina egindako azterketek ondorioztatu dute 1567tik 1602ra bitartean idatzi omen zuela, eta, hortaz, tresna ezinhobe bat dela XVI eta XVII mendeetako euskararen, eta, bereziki, Arabako euskalkia eta mendebaleko euskararen historia argitzeko, inoiz dokumentatu gabeko adizki eta hitzak dakartzalako. Horrez gain, Euskal Herria (eusquel erria) izena dakarren lehen idazkia ere bada; hiru aldiz agertzen da eskuizkribu osoan.\nArtzain nobela eta poema zein kantuen bilduma\nBi zatitan dago banatuta lan sorta: batetik, heren bat hartzen duen artzain nobela; eta bestetik, askotariko poema eta kantuen bilduma, haietarik 37 euskaraz idatziak. Denera, 51 orri (102 orrialde) ditu, eta 111.000 bat karaktere; gehienak euskaraz idatzita daudenak (% 88 inguru), eta gainerakoak gaztelaniaz; pleguak, dena dela, ez daude osorik, eta gutxienez beste hamasei orri galdu dira.\nGaur egun, Gasteizko Bibat museoan dago ikusgai Lazarragaren eskuizkribu originala, Gipuzkoako eta Arabako Diputazioen arteko hitzarmen bati esker. Horrez gain, Interneten ere badago guztien eskura.


Tangram-ipuina | plastikagela\n2019-2020 ikasturtean, DBHko 3. mailako Marrazketa Teknikoa arloan Tangram gaia lantzen emango dugu ikasturtea.\nTangram proiektuak hiru atal izango ditu:\natala: TANGRAM JOKOA EZAGUTZEN. Tangram jokoaren egitura, jokoa osatzen duten forma geometrikoen ezaugarriak eta geometriaren oinarrizko trazadurak ulertu, interpretatu eta landuko ditugu Tangram irudiak bitarteko desberdinen bitartez era egokian adierazteko.\natala: TANGRAM-IPUINA SORTZEN. LHko 3. mailako ikasleentzat ipuin bat asmatuko dugu, ipuina Tangram irudien bitartez ilustratuko dugu eta ipuina diseinatzearen planifikazioa burutuko dugu gure Tangram-ipuina argitaratzeko.\natala: TANGRAM JARDUERAK LHko IKASLEEKIN. Tangram jokoaz baliatuz eta sortutako ipuinean oinarrituta, LHko 3. mailako ikasleekin jarduerak antolatuko ditugu gure ipuinaren aplikazio didaktikoak ikasle gaztetxoekin frogatzeko eta lantzeko.\nZoritxarrez, 2020ko martxoaren 13tik aurrera derrigorrez bizitzen ari garen konfinamendua dela eta, LHko ikasleekin jarduerak burutzea ezinezkoa egin zaigu. Hau dela eta, MT3 taldeko kideek Tangram gaia etxetik lantzen jarraituko dugu. Hasiera batean, EtxeanGeratuTangram proiektua lantzen, eta asteak aurrera joan ahala, eta ahal dugun neurrian, Tamgram-ipuina bukatzen.\nOndorioz, 3. atala era honetan geratuko da: TANGRAM-IPUINA ARGITARATZEN. Haisera batean, EtxeanGeratuTangram proiektua burutuko dugu. Ondoren, MT3 taldekook lanean jarraituko dugu Tangram jokoaren inguruan ikasitakoan, landutakoan eta diseinatutako testuetan eta irudietan oinarrituta, gure Tangram-ipuina argitaratzeko.\nPROIEKTUAREN 1. atala: TANGRAM JOKOA EZAGUTZEN\nTangram irudiak diseinatzeko, lehenbizi Marrazketa Teknikoaren oinarrizko trazadurak eta forma geometrikoak aztertu eta era egokian marrazten ikasiko dugu. Hauek dira landuko ditugun edukiak Tangram proiektua prestatzeko:\nOinarrizko trazadura geometrikoak: lerro zuzen paralelo eta perpendikularrak, segmentu baten erdibitzailea, angelu baten erdikaria eta Thalesen teorema.\nOinarrizko forma geometrikoak: zirkuluak, triangeluak eta paralelogramoak. Forma geometriko hauek marrazten ikasten dugunean, hauetatik abiatuz Tangram jokoaren piezak eta figurak diseinatu, marraztu eta eraikiko ditugu. Hau da, Tangram jokoaren sormen prozesu amaitezin bati emango diogu hasiera.\nTangram gaiarekin hasteko, lehenbizi Tangram jokoaren historia ezagutuko dugu:\nBeheko aurkezpenean Tangram jokoa osatzen duten forma geometrikoen ezaugarriak aztertzen ditugu: triangeluak, paralelogramoak, aldeen neurriak, figuren azalerak... Aurkezpenaren bukaeran ezaugarri hauek lantzeko ariketa batzuk agertzen dira. Ikusi eta ikasi!\nTANGRAM 1 PROIEKTUAREN EBALUAZIORAKO ERR\nPROIEKTUAREN 2. atala: TANGRAM-IPUINA SORTZEN\nTangram-ipuina diseinatzeko, lehenbizi, talde osoko bileran Ideia sortzaileak trebetasunez asmatzen jarduera burutu genuen. Beheko argazkietan jardueran adostutakoak ikusgai ditugu:\nIpuina asmatu ondoren, taldekideen artean ipuna ilustratzeko irudiak banandu ditugu. Behean irudien banaketaren zerrenda eta eredu batzuk ditugu. Irudiak neurri handian ikusteko gainean klikatu:\nIpuinean agertuko diren irudi batzuekin bideoak sortu ditut, Tangram jokoak, forma geometrikoek eta Keynote, Fotos eta iMovie aplikazioek dituzten aukerak landuz.\nOndoren, Tangram-ipuina sortzeko jarraituko ditugun urrtasak:\nElementu (pertsonaia, animalia, paisaia, objektu...) berdinen irudiak sortu behar dituzten ikasleen artean eredua adostu, ipuinean zehar elementuen koloreak, forma gehigarriak eta abar berdinak izan daitezen.\nIkasle bakoitzak egin behar dituen irudiak sortu elementuak egoera desberdinetan adieraziz elementuen ekintza eta keinu posible desberdinak adierazteko.\nIpuinaren testua idatzi Ideia sortzaileak trebetasunez asmatzen jardueran erabakitakoak kontuan izanik.\nIpuina zatitu, istorioa zati desberdinetan bananduz, zati bakoitzari testu bat eta ilustrazio bat egokitzeko eta ipuinaren orriak lortzeko.\nOrri bakoitzeko ilustrazioa muntatu irudi desberdinak elkartuz. Alde batetik, azken emaitzarako ilustrazioak (kolorez eta elementu gehigarriekin), eta bestetik, Tangram jokoaren piezak erakusten dituzten ilustrazioak.\nIpuinaren orriak istorioaren arabera sailkatu.\nTesturik gabeko ilustrazio hauek bildu eta argitaratu. * Urrats hau irakasleak beteko du.\nTestuak ilustrazioetan idatzi ipuina sortuz.\nArgitalpenerako hitzaurrea, egileen izen-abizenak, azalpenak, irudiak, argazkiak, proiektuari buruzkoak eta abar idatzi.\n* Urrats hau irakasleak beteko du.\nPROIEKTUAREN 3. atala: TANGRAM-IPUINA ARGITARATZEN\nNahiz eta elkarrengandik urrun egon, indarrez ekingo diogu proiektuaren azken atalari. Aurreko atalean proiektuaren 5. urratsari eman genion hasiera, oraindik aurrera beraz, 5. urrats honetatik aurrera geratzen zaiguna burutzen saituko gara. Ni neu, irakaslea, proiektua bukatzeko geratzen zaiguna etxetik gidatzen saiatuko naiz.\nGora MT3 taldea!\nHasi gara Tangram-ipuinaren ilustrazioak egiten, behean ipuinaren lehenengo hiru ilustrazioak ditugu, Keynote Tangram jokoarekin sortutakoak. Ezkerreko aldean, Tangram irudiak, eta eskuinekoan, irudiok koloreztatua eta elementu gehigarriekin, azken ilustrazioak izango diren bezalakoak:\nPROIEKTUAREN AZKEN EMAITZA\n2020ko ekainean, ikasturtea amaitu baino astebete lehenago, Gramtan irla galduan ipuina bukatu genuen. 2020ko ekainaren 25ean Interneten argitaratu genuen gure issuu plataforman.\nEspero dugu gure Tangram-ipuina zuen gustukoa izatea. Ipuina ikusteko hemen edo beheko irudiaren gainean klikatu:


Euskal Herria Bildu - Leila Khaled, Palestinako Kontseilu Nazionaleko kidearekin elkartu da Urko Aiartza senataria\nLeila Khaled, Palestinako Kontseilu Nazionaleko kidearekin elkartu da Urko Aiartza senataria\nOtsailaren 8an Hego Afrikako Port Elizabeth hirian BDS kanpainarako dirua jasotzeko buruturiko bazkarian elkartu eta elkarrekin bazkaltzeko aukera izan dute. Amaiurreko senatariak Euskal Herriaren eta EH Bilduren elkartasuna adierazi dizkio PKNeko kideari eta EH Bilduk Palestinaren aldeko elkartasuna sakontzeko aurkeztutako proposamena eta Palestinako Estatuaren aitortzaren alde emandako pausuak azaldu dizkio.\nAldi berean, Euskal senatariak, Euskal Herriko egoeraren berri eman, Arnaldo Otegiren eta Euskal Preso politikoen egoeraz mintzatu eta aurrera egiteko Euskal Bideak zabaltzen dituen aukerak azaldu dizkio Khaledi. Ordezkari palestinarrak, bere aldetik, Palestinaren inguruan eta Israeleko estatuaren inguruko azken berriak partekatu ditu Aiartzarekin eta erakutsitako elkartasuna eta egindako lana eskertu dizkio.\nLeila Khaledek BDS kanpainaren aldeko bira bat burutzen ari da Otsailaren 6tik 16ra Hego Afrikan zehar, bere ongi etorrian ANCren emakumezkoen antolakundeak, ANCeko Gazte Ligak eta Umkhonto We Sizweko militante beteranoen elkarteak hartu zuten parte, hauekin batera Malusi Gigaba barne ministroa eta apartheideran kontrako militante Ahmed Kathradak ere hartu zuten parte.


Igerilekua pintatzea | Consumer\nKlorokauchozko pinturak erabiltzea da igerilekuetan erabiltzeko aukerarik egokiena, azkar lehortzen baitira lurruntze bidez.\nUrteko egunik beroenen aurreko hilabeteetan, igerilekua prest jarri behar da datozen bainu eta jolas urtarretarako. Ura garbitzeko eta tratatzeko lanez gain, igerilekua bistako hormigoizkoa bada, pinturaren egoera berrikustea komeni da. Berriz pintatu behar bada, klorokutxozko pinturak dira aukerarik onena, lurruntze bidez lehortu eta aurreko geruzaren gainean pintatzeko aukera ematen baitute, lixatu beharrik gabe.\nPintatu aurretik garbitzea eta konpontzea\nIgerileku bat pintatu aurretik, goitik behera garbitu behar da; beraz, lehenik hustu egin behar da. Hustuketa grabitatearen bidez egin daiteke -giltzaila irekitzea besterik ez da- edo dagokion ponparen bidez. Ondoren, xaboi neutro batekin eta eskuila batekin garbitu behar dira piletako bazter guztiak, batez ere uraren mailaren marketan eta lizuna pilatzen den angeluetan. Garbigarri-hondarrak zorrotadaz garbitzen dira, mahuka baten presioan.\nGainazala lehortu ondoren, eskaileren eta gainerako euskarrien hondar eta gune oxidatuak bilatu eta konpondu behar dira. Altxatuak altzairuzko eskuila batekin edo leuntzeko disko batekin harraskatu eta morteroz betetzen dira. Azkenik, mahuka berriro pasatzen da, prozesuan askatutako hautsa kentzeko.\nElementu metaliko oxidatuak lixatu eta oxidotik babesteko geruza bat ematen zaie. Berriz pintatu nahi badira, nahikoa da inprimazio-geruza bat gainazal osoan zabaltzea eta behin betiko pintura ematea.\nIgerilekuetarako pinturarik egokiena klorokauchozkoa da, lurruntze bidez lehortu eta aurreko geruzaren gainean pintatzeko aukera ematen baitu, lixatu beharrik gabe.\nLanean hasi aurretik, zenbait neurri hartu behar dira kontuan. Ez da komeni eguzkiak zuzenean igerilekuan jotzen duenean edo tenperatura altua denean pintatzea. Giroan hezetasun handia dagoenean ere ez da gomendagarria.\nEz da komeni igerilekua pintatzea eguzkiak edalontzira jotzen duenean edo tenperatura altua denean\nPintura brotxa, arrabola edo pistolarekin eman daiteke. Azken hori erabiliz gero, aurpegia musuzapi edo maskara batez babestu behar da, eta igerilekutik behin baino gehiagotan atera, aire freskoa arnasteko. Brotxa edo arrabolarekin pintatuz gero, hormak goitik behera pintatu behar dira. Igerilekuaren hondoa bukaerarako utziko da. Kasu honetan, aukerarik egokiena eskaileraren kontrako aldean pintatzen hastea da. Azken ukituak azken horretatik eman daitezke.\nPintura-geruza bat baino gehiago aplikatzen badira, batetik bestera gutxienez sei ordu itxaron behar dira. Lana amaitutakoan, ezin da igerilekua azken eskua jaso eta sei egunera arte bete.


Hamalau puntu erabakiko Udalbatzak hileko Osoko Bilkuran\nErmuko Udaleko zinegotziak bihar bilduko dira, apirilak 16, hileko Osoko Bilkura saiorako. Bilerak ohiko izaera izango du, eta arratsaldeko 19:30etarako deitua dago lehen deialdian eta 20:00etarako bigarrenean, udaletxeko Bilkura Aretoan.\nDeialdiak 14 puntu hartzen ditu barne gai-zerrendan, eta ohi bezala, bilkuran dauden zinegotziei eguneko gai-zerrendako gaiekin zerikusia duen edonolako interes zuzen eta garrantzitsu jakitera emateko gonbidapenarekin hasiko da eta aurreko azken bi bileretako–2019ko martxoaren 12koa eta apirilaren 2koa- akten bozketarekin jarraituko.\nOndorengo lau puntuek alor ekonomikoak izango dira -4tik 7ra bitartekoak-. Lehen bietan, Dekretu biren berri emango da; 2018ko kitapena onartzen duena eta aurtengo aurrekontuari kreditu-geldikinak gehitzen dizkiena. Hurrengoa, ekonomiako hainbat desadostasunak erabakitzen dituen inguruko txostena eta, laugarren, Plan ekonomiko finantzario baliogabetzearen inguruko erabakia.\nZortzigarrenean, udal euskaltegiak 2019-2020 ikasturtean izango duen matrikula prezioa berretsiko. Segidan, bederatzigarren, Santa Ana auzoa berritzeko Plan berezia mintzagai izango. Hamargarrenean, diru-laguntzen plan estrategikoaz erabakiko. Eta horren harira, hamabian eta hamahiruan doazen puntuan zerikusia zuzena edukiko, Ingurumen eta Kooperazio arloetako oinarriak aldatzearen inguruan ere erabakiko baitute zinegotziek.\nAurretik, hamaikagarrenean, Innpulso Sarea elkartearen estatutuak aldatzearen inguruan bozka emango dute Udalbatza-kideek. Azken puntuan, galdera-eskariak jasoko dira, baldin badaude Osoko Bilkurari amaiera emanez jarraian.\nGogorarazten dugu saioa 19:30etatik aurrera zuzenean eskainiko dugula Udalaren webgunean eta YouTubeko gure kanal ofizialean.\nDokumentazio guztia, eguneko gai-zerrendarekin batera, hemen kontsultatu daiteke.


Aldundiak Avanzada estaltzeko behin-behineko proiektua aurkeztu du - Leioa - Hiruka.eus\nAldundiak Avanzada estaltzeko behin-behineko proiektua aurkeztu du\nAnder Zarraga 2021-11-16 15:32\nHorrela geratuko litzateke Avanzada behin estalita. © BIZKAIKO FORU ALDUNDIA\nLanak 2023an hastea aurreikusi dute, eta horien luzapena hiru urtekoa izango da; horien helburua da lubakiak estaltzea, kutsadura akustikoa gutxitzea eta tunelak egokitzea. Aurkezpenean, Imanol Pradales ahaldunak azaldu duenez, lurpeko galeria hedatzea ere aztertu dute, "baina gaitasun handiko beste aukera bat izan gabe, ez da bideragarria, Uribe Kostatik zetorren trafiko guztia kolapsatuko lukeelako".\nBizkaiko Foru Aldundiak gaur aurkeztu du BI-637 errepidea Leioan estaltzeko hasierako proiektua. Horren bitartez, udalerria banatzen duen Avanzadaren lubakia estali eta aldameneko bizilagunek dituzten kutsadura akustikoko arazoakaz amaituko lukeen proiektua, hain zuzen ere.\nImanol Pradalesek, Azpiegituretarako eta Lurralde Garapenerako diputatuak, behin-behineko proiektuaren xehetasunak eman ditu: obren bidez oinezkoentzako eta aisialdirako 840 metroko Boulevard bat sortuko litzateke, eta, gainera, tunelak hobetzea eta modernizatzea ere aurreikusten dute, horietan larrialdietarako irteerak jarriz, bestak beste.\nDiputatuak azpimarratu duenez, zaila da lurraldeko trafiko-dentsitate handienetako puntu baten trafikoa eten gabe jardutea, baina nabarmendu du proposatutako irtenbidea bideragarria dela ikuspegi teknikotik eta, horrez gain, konponbide integrala dela. "Leioarako konponbide integral baten aurrean gaude: oinezkoek erabiltzeko azalera erabilgarria eta segurua lehengoratzen dugu, berdeguneak eta aisialdirako guneak dituena, auzokide askok jasaten dituzten zarata-arazoak konponduko ditugu, eta, gainera, azpiegitura eguneratuko dugu".\nBestalde, lubakietako estalki ibilgarriez gain, tuneletako ahoetan gainetik ibiltzekoak izango ez diren bi estalki jarriko dituzte, bai Getxorako noranzkoko ahoan bai Bilborako noranzkoan ere. Estalki horiek beira fotovoltaikoko panelez hornituko dituzte, energia ahalik eta ondoen aprobetxatzeko asmoagaz, eta horrek eragina izango du tunelean bertan aurreikusitako kontsumo elektrikoa murriztuz.\nGainera, bideen alboetan hiru metroko pantaila akustikoak jarriko dituzte. Plataformaren ardatzean pantailak dituen arkitektura horrek zarata igortzen duen fokua banatu egingo duela adierazi du Pradalesek, horrela, babes akustiko handia mantenduko dute, inpaktu bisuala mugatuz.\nHiru urteko epea\nAladunak jarduketaren zailtasunak azpimarratu ditu, eta esan du luzea eta garestia izango dela. Horrela, hasierako proiektuaren inbertsioa 62,5 milioi eurokoa da eta 36 hilabeteko exekuzioa izatea aurreikusi dute, 2023an hasiera emanez. "Bihar hasiko da jendaurrean jartzeko eta alegazioak aurkezteko epea. Ondoren, egingo diren hobekuntza-proposamenak aztertuko ditugu, eta behin-behineko proiektua egingo dugu, obrak lizitatzeko oinarria izango dena; beraz, Avanzadan 2023ko lehen hiruhilekoan esku hartzen hastea kalkulatzen dugu" azpimarratu du.\n"Berriro diot, proiektu bideragarri baten aurrean gaudela. Eta azpimarratu nahi nuke, halaber, hau lantzeko aukera posible guztiak aztertu direla. Ez dugu ahaztu behar obra oso konplexu baten aurrean gaudela. Proiektuaren beraren magnitudea oso garrantzitsua da: 700.000 kilogramotik gorako altzairu ijeztua zerbitzuan dauden bideen gainean egin beharreko egituretan, eta lurpeko 12 ebakuazio-galeria, alboko bideak zeharkatu eta tunela bera kanpoaldearekin komunikatzen dutenak, tunela behar bezala ustiatzeko beharrezkoak diren instalazio guztiak ahaztu gabe. Horren ondorioz fase eta azpifase ugaritan banatutako obra egin behar da, eta lan-uharteak sortu behar dira lurralde osoko trafiko-dentsitate handienetako puntu baten lehendik dagoen urbanizazioak berak asko mugatzen duen ingurunean" zehaztu du.\nGaur egun Leioa banatzen duen lubakia kenduko da. Avanzada estaltzeak Leioa udalerria batzea lortuko du, BI-637 errepidearen aire zabaleko igarobideak eragiten duen egungo banaketa gaindituz. Oinezkoentzako 4.132 metro karratuko azalera erabilgarria lehengoratuko da Leioako eremu urbanizatuenean, egungo pasealekua bikoiztuz 824 metroko luzeraraino.\nKutsadura akustikoa. Avanzada estaltzeak hobekuntza handia ekarriko die azpiegituratik hurbilen dauden etxebizitzak dituzten bizilagunei, kutsadura akustikoari dagokionez. Kalkuluen arabera gaur egun gaueko ordutegian 55dBtik gorako inpaktua duten 2.900 bizilagunen % 82 muga horretatik behera egongo da. Horixe ezartzen dute kalitate akustikoko irizpideek (Euskal Autonomia Erkidegoko hots-kutsadurari buruzko 213/2012 Dekretuan definitutakoak).\nAzpiegitura modernizatzea. Avanzadako tunela 80ko hamarkadakoa da, eta azken urteetan hainbat jarduketa egin diren arren, Bizkaiko Foru Aldundiak onartutako hasierako proiektuak hainbat hobekuntza aurreikusten ditu argiztapenean, aireztapenean eta segurtasunean.\nAldundiak aurkeztutako proiektua errefusatu eta Avanzada lurperatzeko eskatu dute\nAnder Zarraga 2021 urr 15 Leioa\nAtzo, 150 herritar inguru elkartu ziren Leioan, Unai Rementeriak Avanzadarako aurkeztu duen azken egitasmoaren inguruan eztabaidatzeko. Avanzada Es...


Xabier Rey Urmenetari campusean omenaldia egin diotela salatu du PPk - Hiruka.eus\nPolitika Leioa 2018-03-09 11:25\nXabier Rey Urmenetari campusean omenaldia egin diotela salatu du PPk\nEusko Jaurlaritzari eta Euskal Herriko Unibertsitateari azalpenak eskatuko dizkio EAEko PPko idazkaria den Amaya Fernándezek; Cadizeko Puerto III espetxean hildako presoari dozenaka gaztek egin omen zioten omenaldia, joan den eguaztenean, martxoaren 7an, Leioako campusean.\nAntxoren heriotza dela eta, Kalerak zabaldutako kartela. | Ikusi handiago | Argazki originala\nFernándezek Europa Press albiste-agentziari adierazi dionez, "gauza bat da dispertsioaren amaiera aldarrikatzea eta beste gauza ezberdin bat gure herriko kriminalik gaiztoenak goratzea eta heroiak bailiran aurkeztea". EAEko PPko idazkariaren arabera, "Eusko Jaurlaritzak behingoz ekin behar dio Euskadin dagoen terroristen kultuarekin amaitzeko lanari. Lotsagarria da. Gaur gazte erradikalak izan dira kriminal bati bertsoak eta idatziak eskaini dizkiotenak; Nafarroak atxilotu zutenean 100 kilo lehergai eta lapa-bonba erabili behar zituen gizakiak hiltzeko".\nHorrez gainera, omenaldia "erokeriatzat" jo du ordezkari popularrak: "Ertzaintzaren burua zen Carlos Díaz Arcocha lehergaiz eta lapa-bonbaz hil zuteneko urteurrena zen egunean egin zuten ekitaldia".\nEtxerat Elkarteak Xabier Rey Urmeneta "Antxo" euskal preso politikoa Euskal Herritik 1.050 kilometrotara dagoen Puerto III espetxean hilik aurkitu zutela jakinarazi zuen martitzenean, martxoaren 6an. Xabier Rey Iruñekoa zen eta 38 urte zeuzkan. Espetxe hartako bizi baldintzak bereziki gogorrak direla salatu izan du Etxerat-ek.\n2008an atxilotu zuten Rey Urmeneta, Aurken Solagaz, Araitz Amatriagaz eta Sergio Boadagaz batera. Espainiako Auzitegi Nazionaleko Fernando Grande Marlaska epailearen aginduz egin zuen operazioa Espainiako Poliziak, eta Boadak ez beste denek salatu zuten atxiloketa aldian torturatu egin zituztela. Hala ere, espetxera sartu zituzten laurak, eta 2011n epaitu ostean, errugabetu egin zituzten Boada eta Amatria. Solari eta Rey Urmenetari 26 urteko zigorra ipini zieten.\nHamar urte isolamenduan\nAmaia Izko abokatuak egindako adierazpenen arabera, Xabier Rey isolamenduan zegoen duela 10 urtetik. 4 ordu soilik zituen ziegatik ateratzeko eta gainerako 20 orduak bere zeldan egoten zen, bakarrik.\nHain zuzen ere, martxoaren 14an beteko dira bost urte Anjel Figueroa Fernández 41 urteko preso algortarra etxean hilik aurkitu zutenetik. Gaixotasun larria eta sendaezina zeukan; arindutako espetxealdian zegoen, bere etxean preso.\nJuan Carlos Martínez izango da Leioako PSE-EEren alkategaia\nLeioako Udalak 38,1 milioi euroko aurrekontua onartu du\nRaul Castroren alabak berbaldia emango du Leioako campusean


Pribatutasun Politika - Allika Argazkiak\nNEREA ALLIKA ARGAZKIAK (aurrerantzean, NEREA ALLIKA ARGAZKIAK), HONDARTZA KALEA 1, BEHEA. 20820 DEBA GIPUZKOA\nDatuen babeserako ordezkariarekin harremanetarako datua: xxxx (baldin badauka)\nDatu hauek tratatuko ditu NEREA ALLIKA ARGAZKIAK-K:\n(iii) NEREA ALLIKA ARGAZKIAK-kiko harreman komertzialaren ondoriozko datuak, hau da, haren zerbitzuak erabiltzearen ondoriozkoak;\n(vi) NEREA ALLIKA ARGAZKIAKk legez eskuratu dituen datuen bidez ondoriozta ditzakeenak.\nErabiltzailea BITARTEKO ETA/EDO INGURUNE DIGITALEAN aktibo egon bitartean eta bezero izan bitartean tratatuko eta biltegiratuko ditu NEREA ALLIKA ARGAZKIAK-k datuok, baita legezko betebeharrak preskribatu arteko epean ere, bezeroen datuak tratatzearekin lotutako erantzukizunen ondorioz halako betebeharrik suertatzen bada.\nNEREA ALLIKA ARGAZKIAK-k , fitxategi batean biltegiratuko ditu aurreko atalean adierazitako datu pertsonal beharrezkoak, helburu hauekin:\nErabiltzaileak edozein unetan egin diezaioke uko komunikazioak jasotzeari, baita haren datuak helburu komertzialekin eta sustapenak egiteko asmoz tratatzeari ere, gurekin harremanetan jarriz info@allikaargazkiak.com helbidean. Bezeroarentzako Arreta Zerbitzuarekin harremanetan jarriz, telefonoz 943 19 12 19 nahiz posta elektronikoz info@allikaargazkiak.com, edo idazki bat bidaliz helbide honetara: Nerea Allika Argazkiak Hondartza kalea 1, behea 20820 Deba Gipuzkoa\n5. Hirugarren batzuei jakinaraziko zaizkie datuak? EZ\nGobernuko agintariek –adibidez, estatuaren segurtasun-kidegoek, epaileek eta/edo auzitegiek– informazioa eskatzen badute, edo legeren bat betetzeko beharrezkoa bada hura aurkeztea, formalki eskatzen dituzten datuak jakinaraziko dizkie NEREA ALLIKA ARGAZKIAK-k hirugarren horiei.\nBezero orok baliatu ahal izango ditu datuetara sartu, horiek zuzendu nahiz ezabatu, baimena ezeztatu, tratamendua aurkaratu nahiz mugatu, eta/edo datuen eramangarritasuna eskatzeko eskubideak, bide hauetatik: info@allikaargazkiak.com helbide elektronikoan; Bezeroarentzako Arreta Zerbitzuarekin harremanetan jarriz, telefonoz 943 19 12 19 nahiz posta elektronikoz info@allikaargazkiak.com ,edo idazki bat bidaliz helbide honetara: Nerea Allika Argazkiak Hondartza kalea 1, behea 20820 Deba Gipuzkoa\nNEREA ALLIKA ARGAZKIAK beharrezko segurtasun-neurriak ezarri ditu bere instalazio, sistema eta fitxategietan. Erabilgarri dituen bitarteko tekniko guztiak erabili ditu, bezeroak emandako datuak ez daitezen galdu, gaizki erabili, aldatu, baimenik gabe eskuratu eta lapurtu, horien osotasuna, eskuragarritasuna eta konfidentzialtasuna bermatze aldera.\nNEREA ALLIKA ARGAZKIAK -k zorrotz betetzen ditu datuen babesaren eta erabiltzaileen pribatutasunaren arloan aplikatzekoak diren legeak. Horretarako, beretzat gordetzen du alde bakarrez, edozein unetan eta aurrez jakinarazi beharrik gabe datuak babesteko politika honetako baldintzak aldatzeko eskubidea, legerian nahiz atariaren aurkezpen eta konfigurazioan egindako aldaketa orori egokitzeko.


EAJk, SPIk eta EH Bilduk atzo Plaiaundiko kirol instalazioen trasladoaren inguruan hartutako erabakiak argitzen dituzte | Angula Berria\nHasiera » EAJk, SPIk eta EH Bilduk atzo Plaiaundiko kirol instalazioen trasladoaren inguruan hartutako erabakiak argitzen dituzte\nOstiral honetako bileran mahai gainean dauden alternatiben kostu eta ezaugarriak zehazten dituen dokumentua jorratu da (Zubieta II, Txenperenea, San Miguel-Anaka eta Beko Errota). Bileran udal talde guztiek hartu dute parte, ondorioen zatira iritsi arte non PPko bozeramaileak alde egin duen.\nOrdu batzuk geroago, bozeramaile bileran hartutako konklusioekin zer ikusia duten adierazpen manipulatu batzuk filtratu dira prentsara. PSE-EE jarraian agertzen den errelatoarekin bat ez datorren talde bakarra denez, ondorioztatzen dugu Jose Antonio Santano gertatutakoarekin trikimailuetan ibili dela hiritarrak engainatzeko asmoz.\nAlternatibak behin aztertu eta eztabaidatu ondoren, alkate jaunak bi kokapen lehenestea planteatu du: Zubieta II eta Txenperenea, gainontzeko biak, beraz, deskartatuz (San Miguel-Anaka eta Beko Errota).\nUne honetara iritsita, deskartatu gabeko aukeren artean (Zubieta II eta Txenperenea) erabaki da Zubietaren aukeraren bideragarritasuna baloratzea. Hemen gogoratu behar da eremu hau idazten ari den konpatibilizazio plan baten parte dela, hortaz, eremu honetan egin nahi diren aldaketa guztiak instituzioen artean adostuak izan beharko dira.\nEra berean, bozeramaile bileran trasladoen erabakia lehenbailehen eta adostasunez egin behar dela hitzartu da, zalantzarik gabe, hauxe izan behar baita kirol instalazioen kokapenaren gaia jorratuko den azken agintaldia. Azkenik, alde guztiek hurrengo bozeramaile bilera batean urratsak emateko konpromisoa hartu dute.